text:
భారత విదేశాంగ మంత్రి జైశంకర్‌ను అమెరికా హానర్ కార్డన్‌తో స్వాగతించడం అరుదుగా లభించే గౌరవమేమి కాదు - FACTLY
Sai Krishna Muthyanolla
September 28, 2022
అమెరికా డిఫెన్స్ సెక్రెటరీ లాయిడ్ జె ఆస్టిన్ భారత విదేశాంగ మంత్రి జైశంకర్‌ను హానర్ కార్డన్‌తో (గౌరవ భద్రత వలయం) పెంటగాన్ లోనికి ఆహ్వానించిన అరుదైన దృశ్యాలు, అంటూ ఒక వీడియో మరియు కొన్ని ఫోటోలను జత చేస్తూ సోషల్ మీడియాలో ఒక పోస్టు షేర్ అవుతుంది. ఒక విదేశాంగ మంత్రికి ఇలాంటి గౌరవం చాలా అరుదుగా ఇస్తారని, బీజేపీ ప్రభుత్వంలో భారత దేశానికి లభిస్తున్న విశిష్ట గౌరవానికి ఇది ప్రతీక అని ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఒక విదేశాంగ మంత్రిని అమెరికా హానర్ కార్డన్‌తో గౌరవించడం చాలా అరుదుగా జరుగుతుంది. బీజేపీ ప్రభుత్వంలో జైశంకర్‌కు మాత్రమే ఈ గౌరవం లభించింది.
ఫాక్ట్ (నిజం): అమెరికా డిఫెన్స్ సెక్రెటరీ లాయిడ్ జె ఆస్టిన్ III భారత విదేశాంగ మంత్రి జైశంకర్‌ను హానర్ కార్డన్‌తో గౌరవించిన మాట వాస్తవమే.  కానీ, జైశంకర్‌కు ముందు చాలా మంది విదేశాంగ మంత్రులను అమెరికా హానర్ కార్డన్ గౌరవంతో స్వాగతించింది. 2018లో రిపబ్లిక్ ఆఫ్ ఐస్ ల్యాండ్ విదేశాంగ మంత్రి గుడ్లౌఘర్ థోర్ థర్డార్సన్‌ను, ఇండోనేషియా విదేశాంగ మంత్రి రేట్నో మర్సుడిని కూడా అమెరికా హానర్ కార్డన్‌తో గౌరవించింది. 2010లో అప్పటి కాంగ్రెస్ ప్రభుత్వంలో కేంద్ర రక్షణ మంత్రిగా ఉన్న ఏకే ఆంటోనిని కూడా అమెరికా గార్డ్ ఆఫ్ హానర్స్‌తో గౌరవించింది. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో చేస్తున్న క్లెయింకు సంబంధించిన వివరాల కోసం వెతికితే, భారత విదేశాంగ మంత్రి జైశంకర్‌ను అమెరికా డిఫెన్స్ సెక్రెటరీ లాయిడ్ జె ఆస్టిన్ III ఇటీవల హానర్ కార్డన్‌తో పెంటగాన్ లోనికి స్వాగతించిన వీడియోలు మరియు ఫోటోలు లభించాయి. ఈ ఫోటోలని జైశంకర్ తన అధికార ట్విటర్ హాండిల్‌లో కూడా షేర్ చేశారు. భారత విదేశాంగ మంత్రి జైశంకర్‌ను అమెరికా హానర్ కార్డన్‌తో గౌరవించిన విషయాన్ని రిపోర్ట్ చేస్తూ పలు వార్తా సంస్థలు ఆర్టికల్స్ కూడా పబ్లిష్ చేశాయి.
కానీ, పోస్టులో తెలుపుతున్నట్టు అమెరికా ఇతర దేశ విదేశాంగ మంత్రులను హానర్ కార్డన్‌తో గౌరవించడం అరుదేమి కాదు. 2018లో రిపబ్లిక్ ఆఫ్ ఐస్ ల్యాండ్ విదేశాంగ మంత్రి గుడ్లౌఘర్ థోర్ థర్డార్సన్‌ను, ఇండోనేషియా విదేశాంగ మంత్రి రేట్నో మర్సుడిని కూడా అమెరికా హానర్ కార్డన్‌తో గౌరవించింది. వాటికి సంబంధించి ఆమెరకా డిఫెన్స్ సెక్రెటరీ పబ్లిష్ చేసిన ప్రకటనలను ఇక్కడ, ఇక్కడ చూడవచ్చు. 2022 ఫిబ్రవరి నెలలో ఉక్రెయిన్ విదేశాంగ మంత్రి డిమిత్రో కులేబాను కూడా అమెరికా డిఫెన్స్ సెక్రెటరీ లాయిడ్ జె ఆస్టిన్ హానర్ కార్డన్‌తో స్వాగతించారు.
Earlier today, #SecDef Mattis met with #Iceland’s Minister for Foreign Affairs Gudlaugur Thor Thordarson at the #Pentagon. The two leaders highlighted the strengthening of the military relationship between their countries. pic.twitter.com/ZAuR0JK6ZT
అంతేకాదు, 2010లో అప్పటి కాంగ్రెస్ ప్రభుత్వంలో కేంద్ర రక్షణ మంత్రిగా ఉన్న ఏకే ఆంటోనిని కూడా అమెరికా గార్డ్ ఆఫ్ హానర్స్‌తో గౌరవించింది. అమెరికా ఏకే ఆంటోనిని గౌరవ గార్డ్ హానర్స్‌తో స్వాగతించిన ఫోటోలని ఇక్కడ, ఇక్కడ చూడవచ్చు.
చివరగా, భారత విదేశాంగ మంత్రి జైశంకర్‌ను అమెరికా హానర్ కార్డన్‌తో స్వాగతించడం చాలా అరుదుగా ఇచ్చే గౌరవమేమి కాదు.

created: September 28, 2022


text:
అసలు భారత ప్రభుత్వం త్రివిధ దళ సైనికులకి కూడా అధికారికంగా ‘అమరుల’ హోదా ఇవ్వదు - FACTLY
Sai Krishna Muthyanolla
February 16, 2023
పుల్వామా ఉగ్రవాద దాడిలో అమరులైన సిఆర్‌పిఎఫ్ జవాన్లకు ‘అమరుల’ హోదా ఇవ్వడం సాధ్యపడదని ఢిల్లీ హైకోర్టులో కేంద్రప్రభుత్వం ఫిబ్రవరి 19న అఫిడవిట్‌ను దాఖలు చేసిందని, త్రివిధ రక్షణ దళాలకు చెందిన సిబ్బంది విధి నిర్వహణలో చనిపోతే ఆ సైనికుని కుటుంబానికి ఇచ్చే పెన్షన్ సదుపాయాన్నే విధి నిర్వహణలో మరణించిన సిఆర్‌పిఎఫ్ జవాన్ల కుటుంబాలకి కూడా వర్తింపజేయడం సాధ్యపడదని కేంద్రం ఈ అఫిడవిట్లో చెప్పినట్లు ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: పుల్వామా ఉగ్రవాద దాడిలో మరణించిన సిఆర్‌పిఎఫ్ జవాన్లకు ‘అమరుల’ హోదా ఇవ్వలేమని మరియు ఆయా సైనికుల కుటుంబాలకు పెన్షన్ సదుపాయం ఉండదని కేంద్ర ప్రభుత్వం ఢిల్లీ హై కోర్టుకు ఇచ్చిన అఫిడవిట్లో పేర్కొంది.
ఫాక్ట్: విధినిర్వహణలో మరణించిన CAPF సిబ్బందికి కూడా త్రివిధ దళ జవాన్లకు ఇచ్చే విధంగా ‘అమరుల’ హోదా మరియు వారి పూర్తి జీతాన్ని కుటుంబానికి పెన్షన్‌గా ఇవ్వాలని 2015లో ఢిల్లీ హైకోర్టులో పిటిషన్ దాఖలైంది. దీనికి సమాధానంగా, అసలు విధినిర్వహణలో మరణించిన ఎటువంటి జవాన్‌కి కూడా ‘అమరుడు’ అనే హోదా ప్రభుత్వం అధికారికంగా కల్పించడానికి ఎటువంటి అధికరణ, చట్టం లేదా నిబంధన లేదని ప్రభుత్వం స్పష్టం చేసింది. భారత ప్రభుత్వం ఈ హోదాని అధికారికంగా ఎవరికీ ఇవ్వదు కాబట్టి, CAPF సిబ్బంది పై వివక్ష చూపుతున్నారనడం సరైనది కాదని 2016లో ఈ కేసులో కొట్టేయడం జరిగింది. 2019లో కూడా ఇదే తరహా కేసు వేసినప్పుడు, మునుపటి తీర్పునకు కట్టుబడి 19 ఫిబ్రవరి 2019లో మళ్ళీ కేసును కొట్టివేశారు. అయితే పుల్వామా దాడిలో మరణించిన CRPF జవాన్ల కుటుంబాలకు పూర్తి పెన్షన్‌తో పాటు అనేక ఆర్థిక ప్రయోజనాలను మరియు పరిహారాన్ని అందించామని హోమ్ వ్యవహారాల శాఖ 2021లో పార్లమెంటుకి తెలిపింది. కావున పోస్టులో చేయబడ్డ క్లెయిమ్ తప్పు.
ముందుగా, ఈ పోస్టు మార్చి 2019 నుంచి సోషల్ మీడియాలో ప్రచారంలో ఉన్నట్లుగా గుర్తించాము. ఇక పోస్టులో చెప్పిన కేసు వివరాల గురించి వెతకగా, ఈ పిటిషన్‌ను ఢిల్లీ హైకోర్టులో అభిషేక్ చౌదరి అనే న్యాయవాది 2015లోనే దాఖలు చేసినట్లు గుర్తించాము. Central Armed Police Forces (CAPF) సిబ్బందిని కూడా ఆర్మీ, నేవీ, ఎయిర్ ఫోర్స్ సైనికుల వలే గౌరవించాలనీ, మరణించిన CAPF సిబ్బందికి కూడా ‘అమరుల’ హోదా కల్పించడంతో పాటు వారితో సమానంగా ఆర్థిక ప్రయోజనాలను మరియు పరిహారాన్ని అందజేయాలని ఈ పిటిషన్లో పేర్కొన్నారు. ప్రభుత్వం తరపున అదనపు సొలిసిటర్ జనరల్ సంజయ్ జైన్  వాదిస్తూ, అసలు త్రివిధ దళాలలో కానీ CAPFలో కానీ లేదా ఇతర వాటిలో కానీ విధి నిర్వహణలో మరణించిన వ్యక్తిని ‘అమరుడు’ అని అధికారికంగా గుర్తించడానికి ఎటువంటి అధికరణ, చట్టం, ఆర్డర్, నోటిఫికేషన్ లేదు అని తెలిపారు.
మరణించిన త్రివిధ దళ సైనికులకు ప్రభుత్వం తరపున అధికారికంగా ‘అమరులు’ అనే గుర్తింపు లేనప్పుడు CAPF సిబ్బందిపై ఈ విషయంలో వివక్ష చూపుతున్నారనడం తప్పుడు భావన అని ఆయన స్పష్టం చేశారు.
త్రివిధ దళాలలోని సైనికులైనా లేదా ఇతర సైనికులైనా దేశం కోసం ప్రాణత్యాగం చేసినప్పుడు సామాజికంగా అందరినీ అమరులుగానే భావిస్తారని, వార్తా పత్రికలు, మీడియాలో ఈ పదాన్ని వాటి రిపోర్టింగ్‌ని బట్టి కొందరు వాడచ్చు వాడకపోవచ్చు, అంత మాత్రాన అది అధికారికంగా ప్రకటించినట్లు కాదని సంజయ్ జైన్ కోర్టుకు తెలిపారు.
ఇక మరణించిన CAPF సిబ్బందికి అందవలసిన ఆర్థిక సహాయం, పరిహారాల గురించి చెప్తూ, 7వ పే కమిషన్ చేసిన సిఫార్సులను అమలులోకి తీసుకురావాలా వద్ద అనేది ప్రభుత్వం నిర్ణయిస్తుందని, హోమ్ మంత్రిత్వ శాఖ దీనిని పరిగణలోకి తీసుకొని నిర్ణయం తీసుకోవాలని చెప్తూ అసలు ఈ పిటిషన్ తప్పుడు అవగాహనతో వేసినదిగా నిర్ధారించి 18 అక్టోబర్ 2016లో కోర్టు దీన్ని కొట్టేసింది.
ఇక 2019లో మళ్ళీ ఇదే తరహా రిట్ పిటిషన్‌ని దాఖలు చేయగా, పైన చెప్పిన తీర్పుని ఆధారంగా 19 ఫిబ్రవరి 2019లో ఈ కేసుని ఢిల్లీ హైకోర్టు కూడా కొట్టివేసింది.
ఇక ‘అమరులు’ అనేది త్రివిధ దళాల్లో వాడరని పార్లమెంటులో పలు సార్లు రక్షణ శాఖ జవాబిచ్చింది.
ఇక పుల్వామా ఉగ్ర దాడిలో మరణించిన 40 మంది CRPF(CAPF లో ఒక విభాగం) జవాన్ల కుటుంబాలకు ఎటువంటి ఆర్థిక సాయం చేశారో పార్లమెంటులో అడిగిన ప్రశ్నకు హోమ్ వ్యవహారాల శాఖ జవాబిస్తూ, వారికి అందిన ఆర్థిక పరిహారాల వివరాలని మరియు ఇతర ప్రయోజనాలని వెల్లడించింది. వీరి కుటుంబాలకి ఆయా జవాన్లు తీసుకుంటున్న జీతాలనే పెన్షన్లుగా ఇవ్వడం జరుగుతుందని కూడా స్పష్టం చేసింది.
చివరిగా, అసలు ‘అమరులు’ హోదాను భారత ప్రభుత్వం త్రివిధ దళ జవాన్లకు కానీ CAPF లేదా ఇతర సైనికులకు కానీ అధికారికంగా ఎక్కడా ప్రకటించదు.

source: news-factly

created: February 16, 2023

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
భారత ప్రభుత్వం ప్రజాప్రతినిధుల జీతభత్యాల కోసం ప్రతిఏటా 100 బిలియన్ రూపాయలను ఖర్చు చేస్తుందంటూ షేర్ చేస్తున్న ఈ గణాంకాలు తప్పు - FACTLY
Sai Krishna Muthyanolla
January 25, 2023
భారత ప్రభుత్వం ప్రజాప్రతినిధుల జీతభత్యాల కోసం ప్రతి సంవత్సరం 100 బిలియన్ రూపాయలను ఖర్చు చేస్తుంది అంటూ సోషల్ మీడియాలో ఒక పోస్ట్ షేర్ అవుతోంది. లోక్‌సభ మరియు రాజ్యసభను కలుపుకొని మొత్తంగా 776 పార్లమెంట్ సభ్యులు ఉన్నారని, ప్రభుత్వం వారిలో ఒక్కొక్కరికి నెలకు 5 లక్షల రూపాయలు  జీతంగా ఇస్తుందని, ఈ లెక్కన పార్లమెంట్ సభ్యుల జీతాల కోసం ప్రభుత్వం సంవత్సరానికి 465 కోట్ల 60 లక్షలు ఖర్చు చేస్తుందని ఈ పోస్టులో తెలిపారు. అలాగే, దేశంలో మొత్తంగా 4,582 మంది ఎంఎల్ఏ మరియు ఎంఎల్‌సి‌లు ఉన్నారని, ఒక్కొక్కరికి ప్రభుత్వం 2 లక్షల రూపాయలను నెల జీతంగా ఇస్తుందని, ఈ లెక్కన సంవత్సరానికి శాసనసభ్యుల జీతాల కోసం ప్రభుత్వం సంవత్సరానికి 1100 కోట్ల రూపాయలను ఖర్చు చేస్తుందని పోస్టులో తెలుపుతున్నారు. కేవలం, ప్రజాప్రతినిధుల జీతాల కోసం ప్రభుత్వం సంవత్సరానికి 15 వేల కోట్లు ఖర్చు చేస్తుందని, నివాసం, ఆహారం, ప్రయాణ భత్యం మొదలగు సౌకర్యాల కోసం అదనంగా మరో 15 వేల కోట్ల రూపాయలను ఖర్చు చేస్తుందని, పోలీస్ భద్రత ఖర్చులు కలుపుకొని మొత్తంగా ప్రజా ప్రతినిధుల కోసం ప్రభుత్వం సంవత్సరానికి 100 బిలియన్ల రూపాయలను ఖర్చు చేస్తుందని ఈ పోస్టులో తెలుపుతున్నారు. ఈ పోస్టులో ఎంతవరకు నిజముందో చూద్దాం.
క్లెయిమ్: భారత ప్రభుత్వం ప్రజాప్రతినిధుల జితభత్యాల కోసం ప్రతి సంవత్సరం 100 బిలియన్ రూపాయలను ఖర్చు చేస్తోంది.
ఫాక్ట్ (నిజం): లోక్‌సభ మరియు రాజ్యసభకు ఎన్నికైన ప్రజాప్రతినిధులకు ప్రభుత్వం ఒక లక్ష రూపాయలను నెల జీతంగా ఇస్తుంది. నియోజకవర్గం మరియు ఆఫీస్ భత్యాలు కలుపుకొని ప్రభుత్వం పార్లమెంట్ సభ్యులకు నెలకు 2 లక్షల 30 వేల రూపాయలు ఇస్తుంది. శాసనసభ సభ్యుల వేతనాలు దేశవ్యాప్తంగా ఒకేలా ఉండవు. దేశంలో తెలంగాణ శాసనసభ్యులు నెలకు అత్యధికంగా 2 లక్షల 30 వేల రూపాయలు జీత భత్యాలుగా (అలవెన్సులు కలుపుకొని) పొందుతుంటే, ఢిల్లీ శాసనసభ్యులు నెలకు కేవలం 90 వేల రూపాయలను జీత భత్యాలుగా పొందుతున్నారు. ప్రజాప్రతినిధులు పొందుతున్న జీతాలని ‘ఇతర ఆదాయ వనరుల’ కింద లెక్కిస్తూ పన్ను విధిస్తారని ఆదాయపు పన్ను శాఖ స్పష్టం చేసింది. ప్రజాప్రతినిధుల జీతభత్యాల కోసం ప్రభుత్వం ప్రతి సంవత్సరం 100 బిలియన్ రూపాయలను ఖర్చు చేస్తున్నట్టుగా షేర్ చేస్తున్న పోస్టులోని గణాంకాలు పూర్తిగా తప్పు. కావున, పోస్టులో చేస్తున్న క్లెయిమ్ తప్పు.
పార్లమెంట్ సభ్యుల జీతభత్యాలు:
పోస్టులో చేస్తున్న క్లెయింలకు సంబంధించిన వివరాల కోసం ఇంటర్నెట్లో వెతికితే, పార్లమెంట్ సభ్యుల జీతభత్యాల వివరాలు తెలుపుతూ మినిస్ట్రీ ఆఫ్ పార్లమెంటరీ అఫ్ఫైర్స్ పబ్లిష్ చేసిన “THE SALARY, ALLOWANCES AND PENSION OF MEMBERS OF PARLIAMENT ACT, 1954 AND RULES MADE THEREUNDER” డాక్యుమెంట్ లభించింది. లోక్‌సభ మరియు రాజ్యసభకు ఎన్నికైన ప్రస్తుత 780 (లోక్‌సభ-541, రాజ్యసభ-239) సభ్యులకు కేంద్ర ప్రభుత్వం ఒక లక్ష రూపాయలను నెల జీతంగా ఇస్తున్నట్టు మినిస్ట్రీ ఆఫ్ పార్లమెంట్ అఫ్ఫైర్స్ ఈ డాక్యుమెంట్లో స్పష్టంగా తెలిపింది.
ఇవి కాకుండా, నియోజకవర్గం భత్యం కింద ₹70 వేలు, సెక్రెటరీయల్ మరియు ఆఫీస్ భత్యాల కింద ₹60 వేలను పార్లమెంట్ సభ్యులకు ప్రభుత్వం అధనంగా ఇస్తుంది. ఈ లెక్కన ప్రభుత్వం పార్లమెంట్ సభ్యులకు నెలకు 2 లక్షల 30 వేల రూపాయలను జీత భత్యాలుగా (అలవెన్సులు కలుపుకొని) ఇస్తున్నట్టు స్పష్టమయ్యింది. అంటే, ప్రభుత్వం సంవత్సరానికి 215.28 కోట్ల రూపాయలను ప్రజాప్రతినిధుల జీతాల కోసం ఖర్చు చేస్తున్నట్టు ఈ వివరాల ఆధారంగా స్పష్టమయ్యింది. పోస్టులో చెప్తున్నట్లు పార్లమెంటు సభ్యులకు ప్రభుత్వం 5 లక్షల రూపాయలను ప్రతినెలా జీతభత్యాలుగా ఇవ్వటం లేదు.
2014-15 నుండి 2017-18 వార్షిక సంవత్సరాలలో లోక్‌సభ మరియు రాజ్యసభ సభ్యుల జీతభత్యాల కోసం మొత్తంగా 1,997 కోట్లు ఖర్చు చేసినట్టు కేంద్ర ప్రభుత్వం 2018లో ఒక ఆర్టీఐ సమాధానంలో వెల్లడించింది. పోస్టులో తెలుపుతున్నట్టు పార్లమెంటు సభ్యుల జీత భత్యాల కోసం ప్రభుత్వం సంవత్సరానికి 30 వేల కోట్లను ఖర్చు పెట్టడం లేదు.
రాష్ట్రాల శాసనసభ్యుల జీతభత్యాలు:
దేశంలోని శాసనసభ్యుల జీతభత్యాలను ఆయా రాష్ట్ర ప్రభుత్వాలు నిర్ణయించి వారి వారి అసెంబ్లీలో బిల్ పాస్ చేసుకొని అమలుపరుస్తాయి. శాసనసభ సభ్యుల వేతనాలు దేశవ్యాప్తంగా ఒకేలా ఉండవు. దేశంలో తెలంగాణ ప్రభుత్వం శాసనసభ్యులకు అత్యధికంగా నెలకు 2 లక్షల 30 వేల రూపాయలు (అలవెన్సులు కలుపుకొని) జీతభత్యాలుగా చెల్లిస్తుంటే, ఢిల్లీ శాసనసభ్యులు దేశంలోని అన్ని రాష్ట్రాల కంటే తక్కువగా ప్రతినెలా 90,000 రూపాయలు మాత్రమే జీతభత్యాలుగా పొందుతున్నారని పలు వార్తా సంస్థలు రిపోర్ట్ చేశాయి. తమిళనాడు శాసనసభ్యులు నెలకు ఒక లక్ష అయిదు వేల రూపాయలను జీతభత్యాలుగా పొందుతున్నారు. కాబట్టి, దేశమంతటా  శాసనసభ్యులకు ప్రభుత్వం నెలకు రెండు లక్షలు రూపాయలను జీత భత్యాలుగా పొందుతున్నారని పోస్టులో చేసిన వాదనలో ఎటువంటి అర్ధం లేదు.
పార్లమెంట్ క్యాంటీన్ ధరలు:
పార్లమెంటు క్యాంటీన్‌లోని భోజన ధరలని సవరిస్తూ లోక్‌సభ సెక్రేటరీయేట్ 2021 జనవరి నెలలో ఒక సర్క్యులర్ రిలీజ్ చేసింది. ఈ సర్క్యులర్లో తెలిపిన వివరాల ప్రకారం పార్లమెంటు క్యాంటీన్‌లో ప్రస్తుతం ఒక చపాతీ ధర 3 రూపాయలు, చికెన్ కర్రీ ధర 75, చికెన్ బిర్యానీ ధర 100 రూపాయలకు పెరిగిందని స్పష్టంగా తెలుస్తుంది.
ప్రజాప్రతినిధులు పొందుతున్న జీతాలకు పన్ను విధించరా?
ఎంపీ లేదా ఎంఎల్ఏ పొందుతున్న జీతాన్ని ‘ఇతర ఆదాయ వనరుల’ కింద పన్ను విధిస్తారని ఆదాయపన్ను శాఖ స్పష్టం చేసింది. ప్రభుత్వం నుండి పొందే నియోజకవర్గం భత్యాలు, ఆఫీస్ మరియు ఇతర భత్యాలపై పన్ను మినహాయింపుని ఇచ్చినప్పటికీ, బేసిక్ జీతంగా పొందే డబ్బులపై ఇతర ఆదాయ వనరుల కింద పన్ను విధిస్తారని కేంద్ర ప్రభుత్వం స్పష్టంగా పేర్కొంది. ప్రధానమంత్రి, ముఖ్యమంత్రులు, మంత్రుల భద్రత కోసం 16,000 మంది సిబ్బంది ప్రత్యేకంగా నియమించారని, వారి కోసం ప్రభుత్వం 776 కోట్లు ఖర్చు చేస్తుందని ఎటువంటి అధికారిక సమాచారం లేదు.
చివరగా, భారత ప్రభుత్వం ప్రజాప్రతినిధుల జీతభత్యాల కోసం ప్రతి సంవత్సరం 100 బిలియన్ల రూపాయలను ఖర్చు చేస్తుందంటూ షేర్ చస్తున్న ఈ గణాంకాలు తప్పు.

created: January 25, 2023


text:
'ఇండియన్ ఆయిల్ - అదానీ గ్యాస్ ప్రైవేట్ లిమిటెడ్ (IOAGPL)' అనేది 2013 లో ప్రారంభించిన ఒక జాయింట్ వెంచర్ - FACTLY
Sai Krishna Muthyanolla
February 17, 2021
‘Indian Oil-Adani Gas’ అనే పేరుతో ఉన్న ఒక పెట్రోల్ బంక్ ఫోటోని షేర్ చేసి, Indian Oil Corporation Limited (IOCL) సంస్థని భారత ప్రభుత్వం అదాని గ్రూప్ ఆఫ్ ఇండస్ట్రీస్ కి అమ్మేసినట్టు సోషల్ మీడియాలో ఒక పోస్ట్ పెట్టారు. బీజేపీ ప్రభుత్వం దేశాన్ని అంబానీ, అదాని లకు అమ్మేస్తున్నట్టు ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: భారత ప్రభుత్వం Indian Oil Corporation Limited (IOCL) సంస్థని అదాని గ్రూప్ ఆఫ్ ఇండస్ట్రీస్ కి అమ్మేసింది.
ఫాక్ట్ (నిజం): ‘Indian Oil-Adani Gas Private Limited (IOAGPL)’ అనే జాయింట్ వెంచర్ ని ఇండియన్ ఆయిల్ కార్పొరేషన్ లిమిటెడ్ (IOCL), అదాని గ్యాస్ లిమిటెడ్ భాగస్వామ్యంతో 2013లో ప్రారంభించింది. ఈ జాయింట్ వెంచర్ ని 04 అక్టోబర్ 2013 నాడు, అప్పటి కాంగ్రెస్ ప్రభుత్వ హయాంలో ప్రారంభించారు. అంతేకాదు, IOCL సంస్థ అదాని గ్యాస్ తోపాటు మరికొన్ని ప్రైవేటు కంపెనీల జాయింట్ వెంచర్స్ లో భాగస్వామిగా పనిచేస్తుంది. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయిమ్ కి సంబంధించిన వివరాల కోసం ఇండియన్ ఆయిల్ కార్పొరేషన్ లిమిటెడ్ (IOCL) వెబ్సైటులో వెతికితే, ‘Indian Oil-Adani Gas Private Limited (IOAGPL)’ అనే జాయింట్ వెంచర్ ని IOCL సంస్థ, అదాని గ్యాస్ లిమిటెడ్ భాగస్వామ్యంతో 2013లో ప్రారంభించిందని తెలిసింది. IOCL సంస్థ Lubrizol ఇండియా ప్రైవేటు లిమిటెడ్, ICICI బ్యాంకు తో సహా మరికొన్ని ప్రైవేటు కంపెనీల జాయింట్ వెంచర్స్ లలో భాగస్వామిగా ఉన్నట్టు తెలిసింది.
IOCL సంస్థ, అదాని గ్యాస్ లిమిటెడ్ తో చేస్తున్న ఈ జాయింట్ వెంచర్ యొక్క పూర్తి వివరాల కోసం వెతికితే, ‘Indian Oil-Adani Gas Private Limited’ అనే జాయింట్ వెంచర్ ని 04 అక్టోబర్ 2013 నాడు, అప్పటి కాంగ్రెస్ ప్రభుత్వ హయాంలో ప్రారంభించినట్టు తెలిసింది.
భారత దేశంలో సిటీ గ్యాస్ డిస్ట్రిబ్యూషన్ పెంచడమే లక్ష్యంగా, ‘Indian Oil-Adani Gas Private Limited’ అనే జాయింట్ వెంచర్ ని ప్రారంభించినట్టు అదాని గ్యాస్ లిమిటెడ్ తమ వెబ్సైటులో తెలిపింది. ఈ జాయింట్ వెంచర్ ని  IOCL, అదాని గ్యాస్ లిమిటెడ్ 50-50 శాతం భాగస్వామ్యంతో ప్రారంభించారు. 2019-20 బ్యాలెన్స్ షీట్ లో, ఈక్విటీ షేర్ ని 50-50 శాతంగా IOCL, అదాని గ్యాస్ లిమిటెడ్ పంచుకున్నట్టు మాకు ఆధారాలు లభించాయి. ఈ వివరాల ఆధారంగా IOCL సంస్థని అదాని గ్రూప్ అఫ్ ఇండస్ట్రీస్ కొనలేదని ఖచ్చితంగా చెప్పవచ్చు.
కేంద్ర ప్రభుత్వం ప్రవేశపెట్టిన 2021 యూనియన్ బడ్జెట్ లో, ఆర్ధిక మంత్రి నిర్మల సితారామన్ IOCL సంస్థని అమ్ముతున్నట్టు ఎక్కడ ప్రకటించలేదు.
చివరగా, ‘Indian Oil-Adani Gas Private Limited (IOAGPL)’ అనే జాయింట్ వెంచర్ ని IOCL, అదాని గ్యాస్ లిమిటెడ్ తో కలిసి 2013 లో ప్రారంభించింది.

created: February 17, 2021


text:
వాహనాలలో గరిష్ట పరిమితిలో పెట్రోల్/డీజిల్ నింపకూడదంటూ ఇండియన్ ఆయిల్ సంస్థ ఎటువంటి హెచ్చరిక జారీ చేయలేదు - FACTLY
Sai Krishna Muthyanolla
April 11, 2022
అధిక ఉష్ణోగ్రతల కారణంగా వాహనాలలో పెట్రోల్ గరిష్ట పరిమితిలో కాకుండా కొంచెం తక్కువగా నింపాలని ఇండియన్ ఆయిల్ సంస్థ (IOCL) ఒక హెచ్చరిక జారీ చేసిందని చెప్తున్న పోస్ట్ ఒకటి సోషల్ మీడియాలో వైరల్ అవుతుంది. గరిష్టంగా పెట్రోల్ నింపడం వల్ల పేలుడు ప్రమాదాలు సంభవించే ఆస్కారం ఉన్నట్టు కూడా ఇండియన్ ఆయిల్ హెచ్చరించినట్టు పోస్టులో పేర్కొన్నారు. ఐతే ఈ కథనం ద్వారా పోస్టులో చెప్తున్నదానికి సంబంధించి నిజమేంటో చూద్దాం.
క్లెయిమ్: అధిక ఉష్ణోగ్రతల కారణంగా వాహనాలలో పెట్రోల్ గరిష్ట పరిమితిలో కాకుండా కొంచెం తక్కువగా నింపాలి –  ఇండియన్ ఆయిల్ సంస్థ హెచ్చరిక.
ఫాక్ట్ (నిజం): ఇండియన్ ఆయిల్ సంస్థ ఇలాంటి హెచ్చరిక  ఏదీ జారీ చేయలేదు. ఈ వార్తకు తమ సంస్థతో ఎటువంటి సంబంధంలేదని ఇండియన్ ఆయిల్ సంస్థ 2018లోనే ఒక ప్రకటన ద్వారా స్పష్టం చేసింది. ఇప్పుడు కూడా మళ్ళీ స్పష్టం చేసింది.  గతంలో పలు సార్లు ఇదే వార్త వైరల్ అవడంతో, ఇండియన్ ఆయిల్ సంస్థ దీనిని ఖండించింది. పైగా ఆటోమొబైల్ తయారీదారులు తమ వాహనాలను అన్ని అంశాలను పరిగణనలోకి తీసుకొని నిర్మిస్తారని, కాబట్టి శీతాకాలం లేదా వేసవి కాలంతో సంబంధం లేకుండా వాహనాలలో పూర్తి పరిమితిలో పెట్రోల్/డీజిల్ నింపుకోవచ్చని ఇండియన్ ఆయిల్ స్పష్టం చేసింది. కావున పోస్టు ద్వారా చెప్పేది తప్పు.
ఇండియన్ ఆయిల్ సంస్థ ఇలాంటి హెచ్చరికేది జారీ చేయలేదు. ఈ వార్త సోషల్ మీడియాలో వైరల్ అవడంతో ఇటీవల ఏప్రిల్‌లో ఇండియన్ ఆయిల్ సంస్థ ఒక ప్రకటన జారీ చేసింది. ఈ ప్రకటన ద్వారా వైరల్ అవుతున్న వార్త ఫేక్ అని, పెట్రోల్ లేదా డీజిల్‌ను ట్యాంక్ గరిష్ట పరిమితి వరకు నింపుకోవచ్చని తెలిపింది.
2018 మరియు 2019లో ఇదే వార్త వైరల్ అయినప్పుడు, ఈ హెచ్చరికకు తమకు ఎటువంటి సంబంధంలేదని, తాము ఇలాంటి హెచ్చరిక జారీ చేయలేదని ఇండియన్ ఆయిల్ సంస్థ ఒక ప్రకటన జారీ చేసింది.
Important announcement from #IndianOil. @PetroleumMin @dpradhanbjp @ChairmanIOCL @AshutoshJindalS @RK_Mohapatra pic.twitter.com/v2ZSgruJm2
పైగా ఆటోమొబైల్ తయారీదారులు తమ వాహనాలను అన్ని అంశాలను పరిగణనలోకి తీసుకొని నిర్మిస్తారని, కాబట్టి శీతాకాలం లేదా వేసవితో సంబంధం లేకుండా వాహనాలలో పూర్తి పరిమితిలో పెట్రోల్/డీజిల్ నింపుకోవచ్చని, ఈ ప్రకటనలో  ఇండియన్ ఆయిల్ సంస్థ స్పష్టం చేసింది.
ఇటీవల ఆంధ్రప్రదేశ్‌లో బైకు పెట్రోల్ ట్యాంక్ పేలినట్టు కొన్ని కథనాలు (ఇక్కడ మరియు ఇక్కడ) ప్రచారం అయిన నేపథ్యంలో ఇలాంటి పోస్టులు సోషల్ మీడియాలో విస్తృతంగా షేర్ అవుతున్నాయి. కాని ఇలా పెట్రోల్ ట్యాంక్ పూర్తిగా నింపినందుకు ఇలా పేలుడు సంభవిస్తుందని చెప్పడానికి ఎటువంటి ఆధారాలు లేవు.
చివరగా, వాహనాలలో గరిష్ట పరిమితిలో పెట్రోల్/డీజిల్ నింపకూడదంటూ ఇండియన్ ఆయిల్ సంస్థ ఎటువంటి హెచ్చరిక జారీ చేయలేదు.


text:
గంగా నదిలో కొరోనాను నిరోధించే కణాలు ఏమైనా ఉన్నాయా అని తాము ఎటువంటి స్టడీ మొదలు పెట్టలేదని ICMR వారు తెలిపారు - FACTLY
Sai Krishna Muthyanolla
May 7, 2020
‘గంగా నీటిలో మాత్రమే ఉన్న నింజ పాలిమర్స్ కరోనాను నిరోధించే అవకాశం ఉంది. దానిపై పరిశోధనలు చేస్తున్న భారత శాస్త్రవేత్తలు’ అని చెప్తూ ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
గంగా నదిలో కొరోనాను నిరోధించే కణాలు ఉన్నాయా అని పరిశోధన చేస్తున్న భారత శాస్త్రవేత్తలు.
ఫాక్ట్ (నిజం): గంగా నదిలో కొరోనాను నిరోధించే కణాలు ఉన్నాయా అని చూడమని ఒక ప్రతిపాదన మాత్రమే తమకు వచ్చిందని, దానిపై తాము ఎటువంటి స్టడీ మొదలు పెట్టలేదని ఐసీఎంఆర్ (ICMR) వారు FACTLY కి తెలిపారు. కావున పోస్ట్ లో ఇప్పటికే పరిశోధన జరుగుతుంది అని చెప్తూ తప్పుదోవ పట్టిస్తున్నారు.
పోస్టులో ఇచ్చిన విషయం గురించి వెతకగా, ‘ది న్యూ ఇండియన్ ఎక్ష్ప్రెస్స్’ వారి ఆర్టికల్ ఒకటి  సెర్చ్ రిజల్ట్స్ లో వచ్చింది. గంగా నదిలో కొరోనాను నిరోధించే కణాలు ఉండవచ్చని, దాని పై పరిశోధన చేయమని ఆర్మీ వెటరన్స్ సభ్యులుగా కలిగిన  ‘అతుల్య గంగా’ అనే ఒక సంస్థ వారు జల్ శక్తి మంత్రిత్వ శాఖ కి ప్రతిపాదన పంపించినట్టు తెలుస్తుంది. అయితే, ఆ ప్రతిపాదనను జల్ శక్తి మంత్రిత్వ శాఖ కి చెందిన ‘నేషనల్ మిషన్ ఫర్ క్లీన్ గంగా’ వారు ఐసీఎంఆర్ (ICMR) కి పంపించినట్టు ఆ ఆర్టికల్ లో చదవొచ్చు.
ఆ విషయం గురించి ICMR ని FACTLY సంప్రదించగా, గంగా నదిలో కొరోనాను నిరోధించే కణాలు ఉన్నాయా అని చూడమని ఒక ప్రతిపాదన మాత్రమే తమకు వచ్చిందని, దానిపై తాము ఎటువంటి స్టడీ మొదలు పెట్టలేదని ఐసీఎంఆర్ వారు FACTLY కి తెలిపారు.
అంతేకాదు, ‘అతుల్య గంగా’ వారు చెప్పింది ‘నింజా వైరస్’ గురించి, పోస్టులో చెప్పినట్టు ‘నింజా పాలిమర్స్’ గురించి కాదు. ‘Bacteriophage’ అనేది ఒక వైరస్, అది బాక్టీరియా మీద పనిచేస్తుంది. కొరోనా అనేది ఒక వైరస్; బాక్టీరియా కాదు.  ‘అతుల్య గంగా’ వారు కూడా కొరోనా కు ‘నింజా వైరస్’ పనిచేస్తుందని చెప్పలేదు. గంగాలో ‘నింజా వైరస్’ ఉన్నట్టు తెలిసింది, కాబట్టి కొరోనా తగ్గించడానికి ఏమైనా కణాలు ఉన్నాయా అని పరిశోధన చేయమన్నారు.
చివరగా, గంగా నదిలో కొరోనాను నిరోధించే కణాలు ఏమైనా ఉన్నాయా అని తాము ఎటువంటి స్టడీ మొదలు పెట్టలేదని ICMR వారు తెలిపారు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
భారతదేశ జాతీయ గీతం 'జన గణ మన'ని యునెస్కో ప్రపంచపు అత్యుత్తమ గీతంగా ప్రకటించలేదు - FACTLY
Sai Krishna Muthyanolla
March 5, 2024
భారత దేశ జాతీయ గీతం ‘జన గణ మన’ను యునెస్కో ప్రపంచంలోనే అత్యుత్తమ గీతంగా కొద్ది నిమిషాల క్రితం ప్రకటించిందని చెప్తూ సోషల్ మీడియాలో ఒక చర్చ జరుగుతుంది . ఈ క్లెయిమ్ యొక్క నిజానిజాలను ఈ ఆర్టికల్ ద్వారా తెలుసుకుందాం.
క్లెయిమ్: భారతదేశ జాతీయ గీతం ‘జన గణ మన’ను యునెస్కో ప్రపంచంలోనే అత్యుత్తమ గీతంగా ప్రకటించింది.
ఫ్యాక్ట్(నిజం): ‘జన గణ మన’ను యునెస్కో ప్రపంచంలోనే అత్యుత్తమ గీతంగా ప్రకటించలేదు.  యునెస్కో వారు స్వయంగా ఈ క్లెయిమ్ అబద్ధం అని స్పష్టం చేశారు.. కావున, పోస్టులో చేస్తున్న క్లెయిమ్ తప్పు.
అసలు యునెస్కో ‘జన గణ మన’ని ప్రపంచంలోనే అత్యుత్తమ మైన గీతంగా ప్రకటించిందా అని తగిన కీ వర్డ్స్ ఉపయోగించి ఇంటర్నెట్‌లో వెతికితే, దీనికి రుజువుగా మాకు ఎలాంటి వార్తా కథనాలు లభించలేదు. యునెస్కో అధికారిక వెబ్‌సైట్‌లో కూడా, మన జాతీయ గేయానికి ఇలాంటి బిరుదు వచ్చింది అని చెప్తూ ఎటువంటి ప్రకటన లేదు.
రుజువుల కోసం సెర్చ్ చేస్తున్న సమయంలో, ఈ విషయానికి సంబంధించిన, 2008 నాటి ఇండియా టుడే వారి ఒక ఆర్టికల్ లభించింది. ఈ వార్త ఫేక్ అని,  భారత జాతీయ గీతాన్ని యునెస్కో “ప్రపంచపు అత్యుత్తమ గీతం”గా ప్రకటించలేదు అని ఇండియా టుడేకి యునెస్కో యొక్క అధికారి సూ విలియమ్స్  పేర్కొన్నారు.
దీనిబట్టి ఇది ఒక పాత ఫేక్ వార్త అని మనం అర్థం చేసుకోవచ్చు. గతంలో ఈ వార్త సోషల్ మీడియాలో చక్కర్లు కొట్టినప్పుడు, అది నిజం కాదు అనే విషయాన్ని చెబుతూ ఫాక్ట్-చెకింగ్ సంస్థ స్నోప్స్ వారు ఒక కథనాన్ని ప్రచురించారు. ఈ విషయంపై యునెస్కో వారికి మేము ఒక ఈ-మెయిల్ చేయడం జరిగింది, వారు స్పందించిన తర్వాత, ఈ కథనాన్ని మేము అప్డేట్ చేస్తాము. దీని గురుంచి గతంలో ఫ్యాక్ట్లీ ఇంగ్లీషులో రాసిన ఫాక్ట్-చెక్ ఇక్కడ చదవచ్చు.
చివరిగా, ‘జన గణ మన’ని ప్రపంచంలోనే అత్యుత్తమ గేయంగా యునెస్కో ప్రకటించలేదు


text:
మార్చి 2023లో భారత్ సరుకుల ఎగుమతి విలువ 38.38 బిలియన్ డాలర్లు, కానీ మార్చి 2022తో పోలిస్తే ఇది 13.89% తక్కువ - FACTLY
Sai Krishna Muthyanolla
April 20, 2023
మోదీ ప్రభుత్వ హయాంలో ప్రారంభించిన ‘మేక్ ఇన్ ఇండియా’ కార్యక్రమం అత్యంత విజయవంతంగా కొనసాగుతుందని, అందుకు నిదర్శనం మార్చి 2023లో భారత్ విదేశాలకు ఎగుమతి చేసిన మొత్తం సరుకుల(Merchandise) విలువ 40 బిలియన్ డాలర్లుగా (₹3.3 లక్షల కోట్లు) ఉందని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: మార్చి 2023లో భారత్ విదేశాలకు ఎగుమతి చేసిన మొత్తం సరుకుల(Merchandise) విలువ 40 బిలియన్ డాలర్లు. ఇది ‘మేక్ ఇన్ ఇండియా’ కార్యక్రమం విజయవంతంగా కొనసాగుతుందని చెప్పడానికి నిదర్శనం.
ఫాక్ట్: మార్చి 2023లో భారత్ విదేశాలకు ఎగుమతి చేసిన మొత్తం సరుకుల (Merchandise) విలువ 38.381 బిలియన్ డాలర్లు. కానీ మార్చి 2022లో దీని విలువ 44.573 బిలియన్ డాలర్లుగా ఉంది. అంటే గత ఏడాది ఇదే నెలతో పోల్చుకుంటే సరుకుల ఎగుమతి విలువ 13.89% క్షీణించింది. కావున పోస్టులో చెప్పబడిన క్లెయిమ్ తప్పుదోవ పట్టించే విధంగా ఉంది.
వాణిజ్య మరియు పరిశ్రమల మంత్రిత్వ శాఖ విడుదల చేసిన మార్చి 2023 గణాంకాల ప్రకారం, మార్చి నెలలో భారత్ విదేశాలకు ఎగుమతి చేసిన మొత్తం సరుకుల(Merchandise) విలువ 38.381 బిలియన్ డాలర్లుగా ఉంది. ప్రస్తుత కరెన్సీ మారక విలువ ప్రకారం దీని విలువ సుమారు ₹3.15 లక్షల కోట్లు. అయితే మార్చి 2022లో దీని విలువ 44.573 బిలియన్ డాలర్లుగా ఉంది. అంటే గత ఏడాది ఇదే నెలతో పోల్చుకుంటే సరుకుల ఎగుమతి విలువ 13.89% క్షీణించింది. పైగా మార్చి 2022లో 18.15 బిలియన్ డాలర్ల వాణిజ్య లోటు ఉండగా, మార్చి 2023లో 6.54% పెరిగి 19.73 బిలియన్ డాలర్లకు చేరుకుంది.
ఇక సర్వీసుల ఎగుమతి గణాంకాల అంచనాలను పరిశీలిస్తే, మార్చి 2022లో ఎగుమతుల విలువ 26.95 బిలియన్ డాలర్లుగా ఉండగా, మార్చి 2023కు దాదాపు 3% పెరిగి 27.75 కి చేరుకుంటుందని ఆర్‌బీఐ అంచనా వేసింది.
ఇక మార్చి 2023లో సరుకులు మరియు సర్వీసులు కలిపిన మొత్తం ఎగుమతుల విలువ 66.14 బిలియన్ డాలర్లుగా ఉంటుందని, ఇది మార్చి 2022 తో పోలిస్తే 7.52% క్షీణిస్తుందని ఆర్‌బీఐ లెక్కించింది.
చివరిగా, మార్చి 2023లో భారత్ సరుకుల ఎగుమతుల విలువ 38.38 బిలియన్ డాలర్లకు చేరుకున్నప్పటికీ ఇది మార్చి 2022 తో పోలిస్తే 13.89% క్షీణించింది.


text:
ఇందిరా గాంధీ భర్త ఫిరోజ్ గాంధీ ఒక పార్సీ, ముస్లిం కాదు - FACTLY
Sai Krishna Muthyanolla
December 2, 2021
ఇందిరా గాంధీ భర్త పేరు ఫిరోజ్ ఖాన్ అని ఒక పాకిస్తాన్ టీవీ చర్చలో చెబుతున్న వీడియోను ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఇందిరా గాంధీ భర్త పేరు ఫిరోజ్ ఖాన్, అతనొక ముస్లిం.
ఫాక్ట్: ఇందిరా గాంధీ భర్త పేరు ఫిరోజ్ ఖాన్ కాదు, అతని పేరు ఫిరోజ్ గాంధీ. ఫిరోజ్ గాంధీ రెండు సార్లు 1952, 1957 లోక్ సభ ఎన్నికల్లో గెలిచి పార్లమెంట్ సభ్యునిగా పనిచేసాడు. పార్లమెంట్ సభ్యుల లిస్టులో కూడా అతని పేరు ఫిరోజ్ గాంధీ అనే ఉంది. ఢిల్లీకి చెందిన మహామహోపాధ్యాయ పండిట్ లక్ష్మీధర్ శాస్త్రి నిర్వహించిన వైదిక కర్మల ప్రకారం ఇందిరా గాంధీ, ఫిరోజ్ గాంధీల వివాహం జరిగింది. 08 సెప్టెంబర్ 1960న ఫిరోజ్ గాంధీ గుండెపోటుతో మరణించారు, తర్వాత ఫిరోజ్ గాంధీ సమాధి రాయి (Gravestone) అలహాబాద్ లోని పార్సీ శ్మశానవాటికలో ఉంచారు. కావున, పోస్ట్ ద్వారా చెప్పేది తప్పు.
వీడియోలో చెబుతున్నట్టుగా మాజీ ప్రధానమంత్రి ఇందిరా గాంధీ భర్త పేరు ఫిరోజ్ ఖాన్ కాదు, అతని పేరు ఫిరోజ్ గాంధీ. ఫిరోజ్ గాంధీ రెండు సార్లు లోక్ సభ ఎన్నికల్లో గెలిచి 1952 మరియు 1957 లో పార్లమెంట్ సభ్యునిగా పనిచేసాడు. పార్లమెంట్ సభ్యుల లిస్టులో కూడా  అతని పేరు ఫిరోజ్ గాంధీ అనే ఉంది.
1957 లో జరిగిన పార్లమెంట్ ఎన్నికల్లో ఫిరోజ్ గాంధీ రాయ్ బరేలి నుండి పోటీ చేసి గెలిచారు. రాయ్ బరేలిలో అతని పేరుతో కాలేజీ కూడా ఉంది. రాయ్ బరేలి జిల్లాలో ఉన్నత విద్యకు ఫిరోజ్ గాంధీ కాలేజీ ప్రధాన కేంద్రంగా ఉంది. ఈ కళాశాలను 08 ఆగష్టు 1960న అప్పటి పార్లమెంటు సభ్యుడు అయిన శ్రీ ఫిరోజ్ గాంధీ స్థాపించారు.
ప్రముఖ చరిత్రకారుడు రామ్ చంద్ర గుహ తన పుస్తకం “ఇండియా ఆఫ్టర్ గాంధీ”లో ఫిరోజ్ గాంధీ ఒక పార్సీ అని తెలిపాడు. “ఫిరోజ్ గాంధీ కూడా నెహ్రూ సొంత పట్టణమైన అలహాబాద్ కు చెందినవాడు. అతను ఒక పార్సీ, మొదట తన ఇంటిపేరు ‘ఘండీ’ (Ghandy) అని ఉండేది. అయితే, యువకుడిగా జాతీయోద్యమంలో చేరిన తరువాత, మహాత్మా గాంధీ కి అనుగుణంగా స్పెల్లింగ్ ను మార్చాడు.”
ఇందిరా నెహ్రు (పెళ్లి కాకముందు ఇందిరా గాంధీ యొక్క పేరు) వివాహం ఫిరోజ్ గాంధీతో 1942లో జరిగింది (ఫోటో). ఢిల్లీకి చెందిన మహామహోపాధ్యాయ పండిట్ లక్ష్మీధర్ శాస్త్రి నిర్వహించిన వైదిక కర్మల ప్రకారం ఈ వివాహం జరిగిందని అప్పటి ఇండియన్ ఎక్స్‌ప్రెస్ ఆర్టికల్ (4వ పేజీలో) లభించింది.
08 సెప్టెంబర్ 1960న ఫిరోజ్ గాంధీ గుండెపోటుతో మరణించారు. ఫిరోజ్ జహంగీర్ గాంధీ సమాధి రాయి (Gravestone) అలహాబాద్ లోని పార్సీ శ్మశానవాటికలో ఉంది.
చివరగా, ఇందిరా గాంధీ భర్త ఫిరోజ్ గాంధీ ఒక పార్సీ, ముస్లిం కాదు.

created: December 2, 2021


text:
గణేశుని ప్రతిమ కలిగి ఉన్న ఇండోనేషియా కరెన్సీ నోటును 2008 లోనే ఉపసంహరించారు - FACTLY
Sai Krishna Muthyanolla
November 2, 2022
దేశ ఆర్థిక వ్యవస్థ మళ్లీ గాడిలో పడేందుకు సహాయపడుతుంది అని సూచిస్తూ కరెన్సీ నోట్లపై మహాత్మాగాంధీ ప్రతిమతో పాటు గణేశుడు, లక్ష్మీదేవి చిత్రాలను ముద్రించాలని ఢిల్లీ సీఎం అరవింద్ కేజ్రీవాల్ ప్రధాని మోదీని కోరారు. ఇండోనేషియా 2% కంటే తక్కువ హిందువులు మరియు 85% కంటే ఎక్కువ మంది ముస్లింలు ఉన్న ముస్లిం దేశం అయినప్పటికీ, దాని కరెన్సీ నోట్లపై గణేశుడి చిత్రాలను కలిగి ఉందని కూడా ఆయన చెప్పారు. ఈ నేపథ్యంలో 20,000 రూపియ ఇండోనేషియా కరెన్సీ నోటు అని చెప్తూ  గణేశుని విగ్రహంతో కరెన్సీ నోటు చిత్రాన్ని పలువురు షేర్ చేశారు. దీంట్లో ఎంత నిజం ఉందో ఇప్పుడు చూద్దాం.
క్లెయిమ్:  హిందూ దేవుడైన గణేశుని ప్రతిమను కలిగి ఉన్న ఇండోనేషియా కరెన్సీ నోటు యొక్క చిత్రం.
ఫాక్ట్: 1998లో గణేశుడి చిత్రాన్ని కలిగి ఉన్న 20,000 రూపాయల విలువ గల ఇండోనేషియా కరెన్సీ నోటు రూపియ (IDR) ను ప్రవేశపెట్టారు. కానీ తరువాత కరెన్సీ నోట్ల యొక్క భద్రతా ప్రమాణాల సాధారణ అప్‌గ్రేడ్లలో భాగంగా 2008లో ఈ నోటుని  ఉపసంహరించారు. ప్రస్తుతం ఇండోనేషియాలో చలామణిలో ఉన్న కరెన్సీ నోట్లు గణేశుడి చిత్రాన్ని కలిగి లేవు. కావున, పోస్టులో చేస్తున్న క్లెయిమ్ తప్పుదోవ పట్టించేదిగా ఉంది.
ముందుగా ‘Numista’ వెబ్ సైట్ లో ఈ కరెన్సీ నోటు యొక్క వివరాలను వెతికాము. 20,000 విలువ గల ఈ ఇండోనేషియా కరెన్సీ నోటులో ఇండోనేషియా స్వాతంత్ర్య సమరయోధుడు, మాజీ విద్యాశాఖ మంత్రి హడ్జర్ దేవంతరా ఇంకా గణేశుడి చిత్రాలు ఒక వైపు, తరగతి గదిలోని పిల్లల చిత్రాలు నోటుకు మరో వైపు ఉన్నాయి.
ఇండోనేషియా సెంట్రల్ బ్యాంక్ యొక్క ఒక రిపోర్ట్ ప్రకారం, ఈ నోట్లు 1998లో జారీ చేయబడ్డాయి. అయితే 2008లో భద్రతా ఫీచర్లలో చేసే అప్ గ్రేడ్ చేయడంలో భాగంగా మరో మూడు బ్యాంకు నోట్లతో పాటు ఈ నోటుని కూడా  ఉపసంహరించుకున్నారు. దీనికి సంబంధించిన  బ్యాంక్ ఇండోనేషియా విడుదల చేసిన పత్రికా ప్రకటనను ఇక్కడ చూడవచ్చు.
అయితే, ఈ నోట్లను కొత్త నోట్లతో మార్పిడి చేసుకోవడానికి ఇండోనేషియా ప్రభుత్వం 10 సంవత్సరాల గడువును (31 డిసెంబర్ 2018 వరకు) విధించింది. ఇండోనేషియా బ్యాంక్ వారు 03 డిసెంబర్ 2018 న ఒక పత్రికా ప్రకటనలో, 31 డిసెంబర్ 2018 లోపు ఉపసంహరించిన ఈ నోట్లను మార్పిడి చేసుకోవాలని ప్రజలకు గుర్తు చేసింది. ప్రస్తుతం ఇండోనేషియాలో చలామణిలో ఉన్న 20,000 రూపియా నోట్ల చిత్రాలను ఇక్కడ, ఇక్కడ మరియు ఇక్కడ చూడవచ్చు. ప్రస్తుతం ఇండోనేషియాలో చలామణిలో ఉన్న కరెన్సీ నోట్లలో ఏదీ గణేశుడి చిత్రాన్ని కలిగి లేదు.
చివరిగా, గణేశుకి ప్రతిమ కలిగి ఉన్న ఇండోనేషియా కరెన్సీ నోటును 2008 లోనే ఉపసంహరించారు.

created: November 2, 2022


text:
ఇండోనేషియా హిందూ దేవాలయంలోని విగ్రహాన్ని టర్కిష్- సిరియా సరిహద్దు తవ్వకాలలో బయటపడినట్టు షేర్ చేస్తున్నారు - FACTLY
Sai Krishna Muthyanolla
April 16, 2021
దక్షిణ టర్కిష్- సిరియా సరిహద్దులో టిగ్రిస్-యూఫ్రేట్స్ (మెసొపొటేమియా) లోని తవ్వకాలలో 3,200 సంవత్సరాల నాటి నరసింహస్వామి విగ్రహం బయటపడింది, అంటూ సోషల్ మీడియాలో ఒక ఫోటో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: 3,200 సంవత్సరాల నాటి నరసింహస్వామి విగ్రహం దక్షిణ టర్కిష్- సిరియా సరిహద్దు తవ్వకాలలో బయటబడింది.
ఫాక్ట్ (నిజం): ఫోటోలో కనిపిస్తున్న విగ్రహం, ఇండోనేషియా కుటా బీచ్ సమీపంలో ఉన్న ‘Pura Dalem & Pura Penataran Desa Adat Kuta’ హిందూ దేవాలయంలో నిర్మించబడినది. ఈ విగ్రహం దక్షిణ టర్కిష్- సిరియా సరిహద్దు తోవ్వకలలో బయటపడినది కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతికితే, ఇదే విగ్రహం యొక్క ఫోటోని ‘VIRTOURIST.com’ అనే టూరిస్ట్ వెబ్సైటులో ఒక యాత్రికుడు షేర్ చేసినట్టు తెలిసింది. ఇండోనేషియా బాలి ద్వీపంలో ఉన్న ఒక హిందూ దేవాలయంలో ఈ విగ్రహం నిర్మించబడినట్టు వెబ్సైటులో తెలిపారు.
ఈ వివరాల ఆధారంగా బాలిలో ఆ విగ్రహం ఉన్న హిందూ దేవాలయం కోసం వెతికితే, ఈ విగ్రహం బాలిలోని కుటా బీచ్ సమీపంలో ఉన్న ‘Pura Dalem & Pura Penataran Desa Adat Kuta’ హిందూ దేవాలయంలో నిర్మించినట్టు తెలిసింది. పోస్టులో షేర్ చేసిన అదే విగ్రహం, ‘Pura Dalem & Pura Penataran Desa Adat Kuta’ గూగుల్ మాప్స్ ఫోటోలలో కనిపించింది. దీన్ని బట్టి, ఫోటోలో కనిపిస్తున్న విగ్రహం ఇండోనేషియా లోని హిందూ దేవాలయంలో నిర్మించినది అని, ఈ విగ్రహం దక్షిణ టర్కిష్- సిరియా సరిహద్దు తవ్వకాలలో  బయటపడినది కాదని ఖచ్చితంగా చెప్పవచ్చు.
చివరగా, ఇండోనేషియా హిందూ దేవాలయంలో నిర్మించిన విగ్రహాన్ని చూపిస్తూ దక్షిణ టర్కిష్- సిరియా సరిహద్దు తవ్వకాలలో బయటపడిన 3,200 సంవత్సరాల నాటి నరసింహస్వామి విగ్రహం అంటున్నారు.


text:
ఆవిరి పీలుస్తే కొరోనా వైరస్ చనిపోతుందని చెప్పడానికి ఎటువంటి శాస్త్రీయమైన ఆధారాలు లేవు - FACTLY
Sai Krishna Muthyanolla
April 8, 2020
‘చైనీస్ నిపుణుడి హామీ. మరుగుతున్న నీటి అవిరిని పీల్చినట్లయితే, అది కరోన వైరస్ ని శత శాతం చంపి వేస్తుందని ప్రకటించారు. ఒక వేళ వైరస్ ముక్కుని, గొంతుని, ఊపిరితిత్తులని ఆక్రమించినా కూడా దానిని వేడి నీటి ఆవిరి నాశనం చేస్తుందని చెప్పారు. ప్రతి రోజు పలుసార్లు ఆ రకంగా చేయాలన్నారు. వేడినీటి ఆవిరి దెబ్బకు కరోన వైరస్ తట్టుకోలేదని అన్నారు’ అని చెప్తూ ఒక వీడియోని సోషల్ మీడియాలో చాలా మంది షేర్ చేస్తున్నారు. మరికొంత మంది ఆవిరి పీలుస్తూ, దాని వల్ల కొరోనా చనిపోతుందని మరియు వ్యాపించకుండా ఉంటుందని చెప్తున్న వీడియోలు [వీడియో1 (ఆర్కైవ్డ్), వీడియో 2 (ఆర్కైవ్డ్), వీడియో 3 (ఆర్కైవ్డ్), మరియు వీడియో 4 (ఆర్కైవ్డ్)] సోషల్ మీడియాలో షేర్ చేస్తున్నారు. ఆ పోస్టుల్లో ఎంతవరకు నిజముందో చూద్దాం.
మరుగుతున్న నీటి అవిరిని పీల్చినట్లయితే, అది కొరోనా వైరస్ ని చంపేస్తుంది.
ఫాక్ట్ (నిజం): జలుబు చేసినప్పుడు ఆవిరి పీలుస్తే కొన్ని సమయాల్లో  కొంత తాత్కాలిక ఉపశమనాన్ని పొందవొచ్చు, కానీ కొరోనా వైరస్ చనిపోతుందని చెప్పడనికి ఎటువంటి శాస్త్రీయమైన ఆధారాలు లేవు. అది ఒక ‘ఫేక్’ మెసేజ్ అని ప్రెస్ ఇన్ఫర్మేషన్ బ్యూరో వారు కూడా తెలిపారు. కావున పోస్ట్ లో చెప్పింది తప్పు.
మరుగుతున్న నీటి ఆవిరిని పీల్చినట్లయితే కొరోనా వైరస్ చనిపోతుందని ప్రపంచ ఆరోగ్య సంస్థ (WHO) కానీ, భారతప్రభుత్వం కానీ ఎక్కడా కూడా చెప్పలేదు. జలుబు చేసినప్పుడు ఆవిరి పీలుస్తే కొన్ని సమయాల్లో  కొంత తాత్కాలిక ఉపశమనాన్ని పొందవొచ్చని కొన్ని హెల్త్ వెబ్సైటుల్లో చదవొచ్చు, కానీ కొరోనా వైరస్ చనిపోతుందని చెప్పడనికి ఎటువంటి శాస్త్రీయమైన ఆధారాలు  లేవు.
అంతేకాదు, ఆవిరిని పీల్చినట్లయితే కొరోనా వైరస్ చనిపోతుందనే మెసేజ్ వైరల్ అవ్వడంతో, అది ఒక ‘ఫేక్’ మెసేజ్ అని ప్రెస్ ఇన్ఫర్మేషన్ బ్యూరో వారు కూడా ట్వీట్ చేసారు.
There is no scientific evidence to prove that inhaling hot water steam kills #Coronavirus.
Remember: Respiratory hygiene, social distancing and washing hands are effective measures to prevent #Covid19
Let’s spread facts, not fear and contribute to #IndiaFightsCoronavirus pic.twitter.com/fD6PYI68Ds
పోస్ట్ చేసిన వీడియోలో ‘వెచ్చని నీరు ఉప్పు లేదా వెనిగర్ తో పుక్కిలిస్తే కొరోనా వైరస్ తొలగిపోతుంది’ అని కూడా అంటున్నారు. అది కూడా తప్పే అని FACTLY ఇంతకు ముందే ఫ్యాక్ట్ చెక్ ఆర్టికల్ రాసింది. దానిని ఇక్కడ చదవొచ్చు.
చివరగా, ఆవిరి పీలుస్తే కొరోనా వైరస్ చనిపోతుందని చెప్పడనికి ఎటువంటి శాస్త్రీయమైన ఆధారాలు  లేవు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
హనుమాన్ స్టిక్కర్ ఉన్న అంబులెన్స్ నిరాకరించడంతో కేరళలోని క్రైస్తవ దంపతులు కన్నుమూసినట్లు 'Inshorts' రిపోర్ట్ చేయలేదు - FACTLY
Sai Krishna Muthyanolla
May 17, 2021
కేరళలో అంబులన్స్ వాహనం పై హనుమాన్ స్టిక్కర్ అతికించి ఉందని ఇద్దరు క్రిస్టియన్ దంపతులు ఎక్కకపోవడంతో వారు మరణించినట్టు సోషల్ మీడియాలో ఒక ఫోటో షేర్ అవుతుంది. ‘Inshorts’ మీడియా ఔట్లెట్ ఈ విషయాన్నీ రిపోర్ట్ చేస్తూ న్యూస్ అప్డేట్ పబ్లిష్ చేసిందని ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: కేరళలో  హనుమాన్ స్టిక్కర్ అతికించి ఉన్న అంబులన్స్ ఎక్కకపోవడంతో ఇద్దరు క్రిస్టియన్ దంపతులు మరణించారని  ‘Inshorts’ మీడియా ఔట్లెట్ రిపోర్ట్ చేసింది.
ఫాక్ట్ (నిజం): పోస్టులో షేర్ చేసిన ఫోటో ఎడిట్ చేయబడినది. పోస్టులో షేర్ చేసిన అంబులన్స్ ఫోటో కర్ణాటక రాష్ట్రానికి సంబంధించింది. కేరళలో హనుమాన్ స్టిక్కర్ అతికించి ఉన్న అంబులన్స్ ఎక్కనందుకు ఇద్దరు క్రిస్టియన్ దంపతులు మరణించారని  ‘Inshorts’ మీడియా ఔట్లెట్ ఎటువంటి న్యూస్ పబ్లిష్ చేయలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేసి వెతికితే, ఇదే దృశ్యం కలిగిన ఫోటోని షేర్ చేస్తూ ‘The Hindustan Times’ న్యూస్ సంస్థ ’10 మే 2021′ నాడు ఆర్టికల్ పబ్లిష్ చేసినట్టు తెలిసింది. బెంగళూరు నగర శివార్లలో కరోనా భాదితుల కోసం నిర్మించిన స్మశానంలో, కరోనా వలన చనిపోయిన వ్యక్తుల మృతదేహాలని వారి కుటుంబసభ్యులు, బంధుమిత్రులు దహనానికి తీసుకెళ్తున్న దృశ్యాలని ఈ ఫోటో వివరంలో తెలిపారు. ఈ ఫోటోని ఇదే వివరణతో ‘Getty Images’ వెబ్సైటులో పబ్లిష్ చేసారు.
ఫోటోలో కనిపిస్తున్న అంబులన్స్ వాహనం పై బెంగళూరు నగరానికి సంబంధించిన  ‘Prasanna Ambulance Service’ పేరు ఉండటాన్ని బట్టి, ఈ ఫోటో కర్ణాటక రాష్ట్రానికి సంబంధించింది అని ఖచ్చితంగా చెప్పవచ్చు.
పోస్టులో షేర్ చేసిన స్క్రీన్ షాట్ ని ‘Inshorts’ అప్లికేషన్ లోని న్యూస్ ఇమేజ్ తో పోల్చి చూడగా, పోస్టులో షేర్ చేసిన ఫోటో ఎడిట్ చేయబడినదని స్పష్టంగా తెలిసింది. పోస్టులో షేర్ చేసిన స్క్రీన్ షాట్లో కనిపిస్తున్న పదాల ఫాంట్, ‘Inshorts’ న్యూస్ పోర్టల్ ఉపయోగించే ఫాంట్ వేర్వేరు అని తెలుస్తుంది. అలాగే, స్క్రీన్ షాట్లోని అక్షరాలు సరైన ఆర్డర్లో లేకపోవడాన్ని మనం గమనించవచ్చు.
ఈ విషయం పై స్పష్టత కోసం ‘The Quint’ న్యూస్ సంస్థ  ‘Inshorts’  యాజమాన్యాన్ని సంప్రదించగా, కేరళలో  హనుమాన్ స్టిక్కర్ అతికించి ఉన్న అంబులన్స్ ఎక్కకపోవడంతో ఇద్దరు క్రిస్టియన్ దంపతులు మరణించారని తాము ఎటువంటి న్యూస్ పబ్లిష్ చేయలేదని ‘Inshorts’ యాజమాన్యం స్పష్టం చేసింది. దీనికి సంబంధించి ‘The Quint’ పబ్లిష్ చేసిన ఫాక్ట్-చెక్ ఆర్టికల్ ని ఇక్కడ చూడవచ్చు. ఈ వివరాల ఆధారంగా పోస్టులో షేర్ చేసిన ఫోటో ఎడిట్ చేయబడినది అని ఖచ్చితంగా చెప్పవచ్చు.
చివరగా,  కేరళలో హనుమాన్ స్టిక్కర్ అతికించి ఉన్న అంబులన్స్ ఎక్కనందుకు ఇద్దరు క్రిస్టియన్ దంపతులు మరణించారని ‘Inshorts’ మీడియా సంస్థ రిపోర్ట్ చేయలేదు.


text:
ఈ వాదనల ద్వారా మోదీ M.A. సర్టిఫికేట్ నకిలీదని నిర్ధారించలేము - FACTLY
Sai Krishna Muthyanolla
April 6, 2023
ఇటీవల ఢిల్లీ ముఖ్యమంత్రి అరవింద్ కేజ్రీవాల్ ప్రధాని మోదీ డిగ్రీ వివరాలపై చేసిన వ్యాఖ్యల నేపథ్యంలో, 1983లో గుజరాత్ విశ్వవిద్యాలయం జారీ చేసిన మాస్టర్ ఆఫ్ ఆర్ట్స్ (M.A.) సర్టిఫికేట్‌పై చర్చలు తీవ్రమయ్యాయి. ఈ సర్టిఫికేట్ పూర్తి ప్రామాణికతను మేము స్వతంత్రంగా నిర్ధారించలేనప్పటికీ దీనిపై చేసిన నిర్దిష్ట వాదనలను (ఇక్కడ మరియు ఇక్కడ) ఈ వ్యాసం ద్వారా పరిశీలిద్దాం.
క్లెయిమ్: 1983 నాటికి డిగ్రీ సర్టిఫికెట్లను కేవలం చేతితో రాసేవారు. అప్పటికి ప్రింట్ చేసిన సర్టిఫికేట్లు లేవు. మోదీ M.A. సర్టిఫికెట్లో ఉపయోగించిన అక్షర శైలి 1992లో రూపొందించినది. ‘University’ పదాన్ని ‘Unibersity’ అని తప్పుగా ముద్రించారు. సర్టిఫికెట్లో సంతకం చేసిన గుజరాత్ విశ్వవిద్యాలయ ఉప కులపతి అయిన ప్రొ. కె.ఎస్. శాస్త్రి 1981లోనే పదవీ విరమణ చేశారు.
ఫాక్ట్: 1920 నాటి నుంచే దేశంలో ప్రింట్ చేసిన విద్యా సర్టిఫికెట్లను జారీ చేసినట్లు ఆధారాలు ఉన్నాయి. 1990లలో రూపొందించిన ‘Old English Text MT’, ‘marriage’ ఫాంట్‌లను ఈ సర్టిఫికెట్లో వాడలేదు. ‘University’ అనే పదాన్ని సరిగ్గానే ముద్రించారు. కె.ఎస్. శాస్త్రి 1980-81 లో సౌత్ గుజరాత్ విశ్వవిద్యాలయానికి, 1981-87 మధ్య కాలంలో గుజరాత్ విశ్వవిద్యాలయానికి వైస్ చాన్సలర్‌గా పని చేశారు. కావున పోస్టులో చేయబడ్డ ఈ క్లెయిమ్స్ తప్పుదోవ పట్టించే విధంగా ఉంది.
1992లో రూపొందించిన అక్షర శైలిని మోదీ సర్టిఫికేట్లో ఉపయోగించారా?
సర్టిఫికెట్లో వాడిన అక్షర శైలి(Font) 1992లో మైక్రోసాఫ్ట్ కాపీరైట్ పొందిన ‘Old English Text MT’ అని కొందరు పేర్కొన్నారు. అయితే సర్టిఫికెట్లో ఉన్న అక్షర శైలితో దీన్ని పోల్చిచూడగా, రెండూ వేరు అని తెలిసింది.
అదే విధంగా, సర్టిఫికెట్లో వాడిన అక్షర శైలి 1992లో రూపొందించిన ‘marriage’ ఫాంట్ అని   మరికొందరు పేర్కొన్నారు. సాధారణంగా చూస్తే ఇవి రెండూ ఒకే అక్షర శైలిలాగా కనిపిస్తాయి. కానీ, ఒక్కో అక్షరాన్ని జాగ్రత్తగా గమనిస్తే స్వల్ప తేడాలను గుర్తించవచ్చు. ఉదాహరణకు సర్టిఫికెట్లో ఉన్న ‘M’, ‘A’, ‘v’ అక్షరాలను ‘marriage’ ఫాంట్ అక్షరాలతో పోల్చి చూడగా రెండూ ఒకటి కాదని తెలుస్తుంది.
అదనంగా, ‘Old English Text MT’ ఫాంట్ కాపీరైట్‌ని కలిగిన సంస్థ అయిన మోనోటైప్ కార్పొరేషన్ వెబ్‌సైట్‌తో సహాయ మరికొన్ని వెబ్‌సైట్లలో పరిశీలించినా కూడా ఈ ఫాంట్ సర్టిఫికెట్లో ఉండే అక్షర శైలితో సరిపోలేదు.
పై ఆధారాలను బట్టి, 1990 లలో రూపొందించిన ‘Old English Text MT’ మరియు ‘marriage’ ఫాంట్లను మోది M. A. సర్టిఫికెట్లో వాడలేదని నిర్ధారించవచ్చు.
1983 నాటికి చేతితో రాసిన సర్టిఫికెట్లు మాత్రమే ఉండేవా?
ఈ విషయంపై నిజానిజాలను తెలుసుకోవడానికి మేము బీ.ఆర్. అంబేద్కర్, ఎం.కె. గాంధీ, జగదీష్ చంద్రబోస్, నోబెల్ గ్రహీత లైనస్ పాలింగ్ వారి సర్టిఫికేట్లను పరిశీలించగా, కేవలం కొన్ని మినహాయిస్తే మిగతావన్నీ కూడా ప్రింట్ చేసినవిగా గుర్తించాం. అలాగే, 1979లో గుజరాత్ యూనివర్సిటీకి చెందిన సర్టిఫికెట్లో కూడా ప్రింటింగ్ ఉండటాన్ని ఇక్కడ చూడవచ్చు. ఈ ఆధారాలను బట్టి, 1983 నాటికి కేవలం చేతితో రాసిన సర్టిఫికేట్లను మాత్రమే జారీ చేసే వాళ్లని జరిగే ప్రచారంలో ఎటువంటి నిజం లేదని నిర్ధారించవచ్చు.
పైగా, 15వ శతాబ్దంలోనే ప్రింటింగ్ ప్రెస్ మరియు 19 శతాబ్దంలో టైపు రైటర్లు వాడుకలోకి వచ్చిన కారణంగా 1980లలో సర్టిఫికెట్లను ప్రింట్ చేయడమనేది సాధారణ ప్రక్రియగా ఉంటుంది.
‘University’ పదాన్ని ‘Unibersity’ అని తప్పుగా రాశారా?
ఈ విషయాన్ని నిర్ధారించడానికి, సర్టిఫికెట్లో ఉన్న అక్షరాలని ‘Font Detection Website’లలో అప్‌లోడు చేయగా Mariage Pro Regular, Lincoln Text Pro, Wedding Text Standard Regular, Black Letter మొదలగు ఫాంట్లు సర్టిఫికెట్లో ఉన్న అక్షర శైలికి దగ్గరగా ఉన్నట్లు గుర్తించాం. వీటిలో ‘Lincoln Text Pro’ ఫాంట్లోని ‘v’ అక్షరం ‘b’ అక్షరంవలె ఉండటం చూడవచ్చు. కానీ జాగ్రత్తగా పరిశీలించగా, ‘b’ అక్షరంలోని గీత నిటారుగా ఉంటుంది. అదే ‘v’ అక్షరంలోని గీత కొంచెం ఒంపు తిరిగి ఉంటుంది.
పైన ఇచ్చిన బి. ఆర్. అంబేద్కర్ యొక్క సర్టిఫికెట్లో కూడా ఇదే ఉండటం గమనించవచ్చు. ఈ ఆధారాలని బట్టి, సర్టిఫికెట్లో ‘University’ పద్యం సరిగ్గానే ఉందని స్పష్టమవుతుంది.
సర్టిఫికెట్లో సంతకం చేసిన వైస్ చాన్సలర్ 1981లోనే పదవీ విరమణ చేశాడా?
ముందుగా సర్టిఫికెట్లో సంతకం చేసిన వైస్ చాన్సలర్ ప్రొ. కె.ఎస్. శాస్త్రి గురించి వెతకగా, ఆయన ‘వీర్ నర్మద్ సౌత్ గుజరాత్ యూనివర్సిటీ’ వైస్  చాన్సలర్‌గా 22 ఆగస్టు 1980 నుంచి 13 జులై 1981 వరకు పని చేసినట్లు ఆ యూనివర్సిటీ వెబ్‌సైట్లలో పేర్కొన్నారు.
ఇక ఆయన గుజరాత్ యూనివర్సిటీలో వైస్ చాన్సలర్‌గా చేసింది 1981 నుంచి 1987 వరకు అని యూనివర్సిటీ వెబ్‌సైట్లో పేర్కొన్నారు.
చివరిగా, నరేంద్ర మోదీ M.A. సర్టిఫికేట్ ప్రామాణికతను మేము స్వతంత్రంగా నిర్ధారించలేనప్పటికీ, పైన చేసిన వాదనలు సరైనవి కానందున, వీటి ఆధారంగా ఆ సర్టిఫికేట్ నకిలీదని చెప్పడానికి వీలు కాదు.


text:
SBIలో స్టేట్ గవర్నమెంట్ శాలరీ ప్యాకేజీ (SGSP) కింద పొందే ఇన్సూరెన్స్ మొత్తం కరోనా మరణాలకు వర్తించదు - FACTLY
Sai Krishna Muthyanolla
May 19, 2021
‘SBI బ్యాంకులో స్టేట్ గవర్నమెంట్ శాలరీ ప్యాకేజీ (SGSP) కింద ఖాతా ఉన్న ఉద్యోగులకు కరోనా వల్ల మరణిస్తే ఇరవై లక్షల భీమా వస్తుందని’ చెప్తున్న  పోస్ట్ ఒకటి సోషల్ మీడియాలో షేర్ అవుతోంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: ‘SBI బ్యాంకులో స్టేట్ గవర్నమెంట్ శాలరీ ప్యాకేజీ (SGSP) కింద ఖాతా ఉన్న ఉద్యోగులకు కరోనా వల్ల మరణిస్తే ఇరవై లక్షల భీమా వస్తుంది’.
ఫాక్ట్ (నిజం): SBIలో రాష్ట్ర మరియు కేంద్ర పాలిత ప్రాంతాల ప్రభుత్వ ఉద్యోగులు మరియు టీచర్స్/ ప్రొఫెసర్ల మొదలైన వారు స్టేట్ గవర్నమెంట్ శాలరీ ప్యాకేజీ (SGSP) కింద శాలరీ అకౌంట్ పొందవచ్చు. ఈ అకౌంట్స్ కలిగిన వారికి రూ. 20 లక్షల వరకు ఇన్సురన్స్ బెనిఫిట్స్ అందిస్తునప్పటికి, ఈ ఇన్సూరెన్స్ కరోనా మరణాలకు వర్తించదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
రాష్ట్ర మరియు కేంద్ర పాలిత ప్రాంతాల ప్రభుత్వ ఉద్యోగులు, ఎయిడెడ్ స్కూల్స్, కళాశాలలు, విశ్వవిద్యాలయాలలో టీచర్స్/ ప్రొఫెసర్లతో పాటు  కార్పొరేషన్ లేదా బోర్డులలో పెర్మనెంట్ ఉద్యోగులు మొదలైన వారు SBIలో స్టేట్ గవర్నమెంట్ శాలరీ ప్యాకేజీ (SGSP) కింద శాలరీ అకౌంట్ పొందవచ్చు. దీనికి సంబంధించిన సమాచారం SBI వెబ్సైటులో కూడా ఉంది. నెల జీతం ఆధారంగా గోల్డ్, సిల్వర్, డైమండ్ మరియు ప్లాటినం అనే నాలుగు రకాల అకౌంట్స్ ఈ ప్యాకేజీ కింద పొందవచ్చు.
ఈ స్టేట్ గవర్నమెంట్ శాలరీ ప్యాకేజీ ద్వారా ఉద్యోగస్తులు రూ. 20 లక్షల వరకు పర్సనల్ ఆక్సిడెంట్ ఇన్సూరెన్స్ (చనిపోయినప్పుడు), రూ. 30 లక్షల ఎయిర్ ఆక్సిడెంట్ ఇన్సురన్స్ (చనిపోయినప్పుడు), హోం/కార్/ఎడ్యుకేషన్ లోన్స్ మొదలైన పలు బెనిఫిట్స్ పొందవచ్చు.
ఐతే SGSP కింద పొందే ఇన్సూరెన్స్ కరోనాకి కూడా వర్తిస్తుందని చెప్పే ఎటువంటి సమాచారం SBI వెబ్సైటులో లేదు. SGSP పర్సనల్ ఆక్సిడెంట్ ఇన్సూరెన్స్ క్లెయిమ్ చేసుకొనే విధానానికి సంబంధించిన సమాచారంలో కూడా కరోనా గురించి అసలు ప్రస్తావించలేదు. ఈ విషయానికి సంబంధించి మరింత వివరణ కోసం FACTLY ఒక SBI బ్యాంక్ మేనేజర్ ని సంప్రదించగా,   స్టేట్ గవర్నమెంట్ శాలరీ ప్యాకేజీ కింద కరోనాకి ఇన్సూరెన్స్ వర్తించదని, కేవలం ఆక్సిడెంట్ కేసులలో మాత్రమే రూ. 20 లక్షల వరకు ఇన్సూరెన్స్ వర్తిస్తుందని స్పష్టం చేసారు. పైగా SGSP కింద కరోనా మరణాలకు ఇన్సూరెన్స్ వర్తిస్తుందని చెప్పే ఎటువంటి వార్తా కథనాలు గాని లేక బ్యాంకు సమాచారం గాని మాకు లభించలేదు. దీన్నిబట్టి, SBIలో స్టేట్ గవర్నమెంట్ శాలరీ ప్యాకేజీ (SGSP) కింద పొందే ఇన్సూరెన్స్ బెనిఫిట్స్ కరోనాకి వర్తించవని  స్పష్టంగా అర్ధం చేసుకోవచ్చు.
ఇంతకు ముందు కూడా ఇలాగే ప్రధాన్ మంత్రి సురక్ష బీమ యోజన (PMSBY) ద్వారా కరోనా మరణాలకు ఇన్సూరెన్స్ పొందవచన్న వార్త సోషల్ మీడియాలో విస్తృతంగా షేర్ అయినప్పుడ్డు FACTLY ఈ వార్తని తప్పని చెప్తూ రాసిన కథనాన్ని ఇక్కడ చదవొచ్చు.
చివరగా, SBIలో  స్టేట్ గవర్నమెంట్ శాలరీ ప్యాకేజీ (SGSP) కింద పొందే ఇన్సూరెన్స్ బెనిఫిట్స్ కరోనా మరణాలకు వర్తించవు.


text:
కరోనా వైరస్ నేపథ్యంతో మోదీ ప్రభుత్వానికి మద్దతుగా రాసిన ఈ కథనాలను అంతర్జాతీయ జర్నలిస్టులు రాయలేదు - FACTLY
Sai Krishna Muthyanolla
May 13, 2021
భారతదేశం, కరోనా వైరస్ మహమ్మారి తోనే కాకుండా, ప్రజలను భయబ్రాంతులకు గురి చేసి నిరాశ నిస్ప్రుహలోకి నెట్టేసే రాబందుల లాంటి జర్నలిస్టులతో పోరాడుతుందనే హెడ్లైన్ తో ఆస్ట్రేలియా న్యూస్  సంస్థ ‘Australia Today’ ఆర్టికల్ పబ్లిష్ చేసిందని సోషల్ మీడియాలో ఒక ఫోటో షేర్ అవుతోంది. అలాగే, నరేంద్ర మోదీ కరోనా నియంత్రణ చర్యలని కొనియాడుతూ ‘The Daily Guardian’ అనే అంతర్జాతీయ న్యూస్ సంస్థ ఆర్టికల్ పబ్లిష చేసినట్టు మరికొందరు పోస్టులు పెడుతున్నారు. భారతదేశంలో కరోనా వైరస్ కేసులు రికార్డు స్థాయిలో పెరుగుతున్న నేపథ్యంలో, ఈ పోస్టులు సోషల్ మీడియాలో వైరల్ అవుతున్నాయి. వీటిలో  ఎంతవరకు నిజముందో చూద్దాం.
క్లెయిమ్: కరోనా వైరస్ సెకండ్ వేవ్  నేపథ్యంలో భారత ప్రధాని నరేంద్ర మోదీ ప్రభుత్వానికి మద్దతుగా కథనాలను ప్రచురించిన అంతర్జాతీయ మీడియా.
ఫాక్ట్ (నిజం): భారత దేశ జర్నలిస్టులు ప్రజలలో భయాందోళనలు సృష్టిస్తున్నట్టు పబ్లిష్ చేసిన ఆర్టికల్ ని  ఆస్ట్రేలియా దేశంలో రిజిస్టర్ అయిన ‘The Australia Today’ అనే డిజిటల్ పోర్టల్ పబ్లిష్ చేసింది. ఈ డిజిటల్ పోర్టల్ వ్యవస్థాపకులు భారత దేశానికి చెందిన వారని తెలిసింది. ఈ ఆర్టికల్ ని ఆస్ట్రేలియాకి చెందిన మీడియా సంస్థలు పబ్లిష్ చేయలేదని ABC న్యూస్ సంస్థ సౌత్ ఆసియా కరెస్పాండంట్ జేమ్స్ ఒతేన్ స్పష్టం చేసారు. అలాగే, భారత ప్రధాని నరేంద్ర మోదీ కరోనా నియంత్రణ చర్యలను  వివరిస్తూ పబ్లిష్ చేసిన మరొక ఆర్టికల్ ని భారత దేశానికి చెందిన ‘The Daily Guardian’ న్యూస్ సంస్థ పబ్లిష్ చేసింది. ఈ న్యూస్ సంస్థకి ఇంగ్లాండ్ కి చెందిన ప్రఖ్యాత ‘The Guardian’ సంస్థకు ఎటువంటి సంబంధం లేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
ఆర్టికల్-1:
పోస్టులో షేర్ చేసిన ఈ ఆర్టికల్ కోసం కొన్ని పదాలు వాడి గూగుల్ లో వెతికితే, ‘The Australia Today’ పేరుతో ఆస్ట్రేలియా దేశంలో రిజిస్టర్ చేసిన ఒక డిజిటల్ పోర్టల్, ఈ ఆర్టికల్ ని 12 మే 2021 నాడు పబ్లిష్ చేసినట్టు తెలిసింది. ‘The Australia Today’ డిజిటల్ న్యూస్ పోర్టల్ వివరాల కోసం About సెక్షన్ లో వెతకగా, ఈ డిజిటల్ పోర్టల్ వ్యవస్థాపకులు భారత సంతతికి చెందిన వారని తెలిసింది. ఆస్ట్రేలియా మరియు భారత ఉపఖండంలో జరిగే ముఖ్యమైన సంఘటనలకు సంబంధించి తాము ఆర్టికల్స్ పబ్లిష్  చేస్తామని ఈ పోర్టల్ వెబ్సైటులో తెలిపారు. ఈ డిజిటల్ పోర్టల్ కి సంబంధించిన మరికొన్ని వివరాలు ‘Whois’ వెబ్సైటులో లభించాయి.
ఈ ఆర్టికల్ ని మొట్టమొదటగా ‘TRUNICLE’ అనే భారతదేశానికి చెందిన న్యూస్ సంస్థ పబ్లిష్ చేసింది. దీన్ని ‘The Australia Today’ వారు రీ-పబ్లిష్ చేసారు. ఇది వారు సొంతంగా రాసింది కాదు.  ఈ ఆర్టికల్ రాసిన మనీషా ఇనాందార్, ఇదివరకు ప్రధాని నరేంద్ర మోదీకి, బీజేపీకి   మద్దతు తెలుపుతూ చాలా ఆర్టికల్స్ రాసినట్టు తెలిసింది.
సోషల్ మీడియాలో వైరల్ అవుతున్న ఈ ఆర్టికల్ కు సంబంధించి ABC న్యూస్ సంస్థ సౌత్ ఆసియా కరెస్పాండంట్ జేమ్స్ ఒతేన్ 11 మే 2021 నాడు ఒక ట్వీట్ పెట్టారు. ఈ ఆర్టికల్ ని ఆస్ట్రేలియాకి వార్తా సంస్థలు పబ్లిష్ చేయలేదని జేమ్స్ ఒతేన్ తన ట్వీట్ లో స్పష్టం చేసారు. ఆస్ట్రేలియా దేశానికి చెందిన ‘The Ausralian’ న్యూస్ సంస్థ, భారత ప్రధాని నరేంద్ర మోదీ కరోనా వైరస్ నియంత్రించడంలో విఫలమయ్యారని తెలుపుతూ 25 ఏప్రిల్ 2021 నాడు ఒక ఆర్టికల్ పబ్లిష్ చేసింది. ఈ నేపథ్యంలోనే భారతీయు డిజిటల్ పోర్టల్ పబ్లిష్ చేసిన ఆర్టికల్ ని ఆస్ట్రేలియా మీడియా సంస్థలు పబ్లిష్ చేసిన ఆర్టికల్ గా షేర్ చేస్తున్నారు.
This is NOT a real Australian news publication.
But it appears to be doing the rounds on WhatsApp. pic.twitter.com/eSGJaiBHX2
ఆర్టికల్-2:
కరోనా వైరస్ నియంత్రణ కోసం భారతదేశ ప్రధాని నరేంద్ర మోదీ అన్ని రకాల చర్యలు తీసుకుంటున్నారని తెలుపుతూ ‘The Daily Guardian’ న్యూస్ సంస్థ ఆర్టికల్ పబ్లిష్ చేసిందని బీజేపీ నాయకులు కూడా 10 మే 2021 నాడు ట్వీట్లు పెట్టారు. ఆ ట్వీట్లని ఇక్కడ, ఇక్కడ చూడవచ్చు.
#TheDailyGuardian: PM Sh @NarendraModi has been working hard; don't get trapped in the oppositions's barbs. #IndiaFightsCorona
https://t.co/hMWPfvr0CX
అయితే, ఈ ఆర్టికల్ ని పబ్లిష్ చేసిన The Daily Guardian’ న్యూస్ సంస్థ, భారతీయ మీడియా సంస్థ ‘ITV Network’ లో భాగమని ‘Whois’ వెబ్సైటులో స్పష్టంగా తెలిపారు. ఈ ఆర్టికల్ ని ‘The Daily Guardian’ న్యూస్ సంస్థ 11 మే 2021 నాడు పబ్లిష్ చేసింది. ఈ న్యూస్ సంస్థకి ఇంగ్లాండ్ కి చెందిన ప్రఖ్యాత ‘The Guardian’ మీడియా సంస్థతో ఎటువంటి సంబంధం లేదు. ఈ ఆర్టికల్ ని రాసింది బీజేపి నేషనల్ మీడియా టీమ్ సభ్యుడు సుదేష్ వర్మ అని తెలిసింది. సుదేష్ వర్మ ఇంతకకముందు ‘Narendra Modi: The Game Changer’ అనే పుస్తకాన్ని రాసారు. బీజేపీ మంత్రులు షేర్ చేసిన ‘The Daily Guardian’ ఆర్టికల్ పై స్పష్టతనిస్తూ పబ్లిష్ చేసిన న్యూస్ ఆర్టికల్స్ ని ఇక్కడ, ఇక్కడ చూడవచ్చు.
చివరగా, కరోనా వైరస్ నేపథ్యంతో నరేంద్ర మోదీ ప్రభుత్వానికి మద్దతుగా రాసిన ఈ కథనాలను అంతర్జాతీయ మీడియా సంస్థలు ప్రచురించలేదు.


text:
‘Into the Storm’ హాలీవుడ్ చిత్రం దృశ్యాలని కెనడా టొరంటో నగరంలో వీచిన భయంకరమైన సుడిగాలులని షేర్ చేస్తున్నారు - FACTLY
Sai Krishna Muthyanolla
June 22, 2021
భయంకరమైన సుడిగాలులు కెనడా దేశం  టొరంటో నగరంలోని విమానాశ్రయాన్ని చుట్టుముడుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. ఈ వీడియోని చైనా నేషనల్ జియోగ్రాఫిక్ మ్యాగజైన్ ఒక మిలియన్ డాలర్లు పెట్టి కొనుగోలు చేసినట్టు ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: కెనడా టొరంటో నగరంలో వీచిన భయంకరమైన సుడిగాలుల వీడియోని చైనా నేషనల్ జియోగ్రాఫిక్ మ్యాగజైన్ ఒక మిలియన్ డాలర్లు పెట్టి కొనుగోలు చేసింది.
ఫాక్ట్ (నిజం): వీడియోలో కనిపిస్తున్న సుడిగాలి  దృశ్యాలు ‘Into the Storm’ అనే హాలీవుడ్ చిత్రం లోనివి. పోస్టులో షేర్ చేసిన ఈ వీడియో కంప్యూటర్ గ్రాఫిక్స్ ద్వారా రూపొందించింది, నిజ జీవితంలో చోటుచేసుకుంది కాదు. నేషనల్ జియోగ్రాఫిక్ ఛానల్ ఈ వీడియోని ఒక మిలియన్ డాలర్లు పెట్టి కొనుగోలు చేసినట్టుగా ఎటువంటి సమాచారం లేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఈ వీడియోలోని  కొన్ని దృశ్యాలని చూపిస్తున్న ఒక వీడియోని హాలీవుడ్ చిత్ర నిర్మాణ సంస్థ ‘Warner Bros. Pictures’ తమ యూట్యూబ్ ఛానెల్లో పబ్లిష్ చేసినట్టు తెలిసింది. ఈ వీడియోలో కనిపిస్తున్న దృశ్యాలు ‘Into the Storm’ అనే హాలీవుడ్ చిత్రంలోనివని ‘Warner Bros. Pictures’ ఈ వీడియో వివరణలో తెలిపారు. పోస్టులో షేర్ చేసిన వీడియోలో కనిపిస్తున్న మరికొన్ని దృశ్యాలని ‘Vidimovie’ అనే ఆన్లైన్ వెబ్సైటులో దొరికాయి. ఈ వీడియోలో కనిపిస్తున్న దృశ్యాలు కూడా ‘Into the Storm’ అనే చిత్రంలోనివే అని ఈ వెబ్సైటులో స్పష్టంగా తెలిపారు.
ఈ వివరాల ఆధారంగా పోస్టులో షేర్ చేసిన వీడియో గురించిన మరింత సమాచారం కోసం వెతకగా, విమానాలు గాలిలో ఎగురుతున్న అవే దృశ్యాలు ‘Into the Storm’ హాలీవుడ్ చిత్ర ట్రైలర్ లో కనిపిస్తున్నట్టు తెలిసింది.  ‘Into the Storm’ చిత్రంలోని ఈ సుడిగాలి దృశ్యాలని ఎడిట్ చేస్తూ షేర్ చేసిన వీడియోని ఇక్కడ చూడవచ్చు. ఇదివరకు, కెనడా దేశంలో పలు సార్లు సుడిగాలులు చోటుచేసుకున్న మాట వాస్తవం. వాటికి సంబంధించిన వీడియోలు, ఆర్టికల్స్ ని ఇక్కడ, ఇక్కడ చూడవచ్చు. కానీ, పోస్టులోని వీడియోలో కనిపిస్తున్న దృశ్యాలు కంప్యూటర్ గ్రాఫిక్స్ ద్వారా రూపొందించినవి, నిజ జీవితంలో చోటుచేసుకుంది కాదు.
నేషనల్ జియోగ్రాఫిక్ ఛానల్ వారు టొర్నాడోలకు సంబంధించి పబ్లిష్ చేసిన వీడియోలని ఇక్కడ, ఇక్కడ చూడవచ్చు. నేషనల్ జియోగ్రాఫిక్ ఛానల్ పోస్టులోని వీడియోని ఒక మిలియన్ డాలర్లు పెట్టి కొనుగోలు చేసినట్టు ఎక్కడా రిపోర్ట్ అవలేదు. ఇదివరకు, పోస్టులో వీడియోని ఇదే క్లెయిమ్ తో సోషల్ మీడియాలో షేర్ చేసినప్పుడు, ‘Snopes’ న్యూస్ సంస్థ ఆ వీడియో గురించి స్పష్టతనిస్తూ ఫాక్ట్-చెక్ ఆర్టికల్ పబ్లిష్ చేసింది. ఈ వివరాల ఆధారంగా పోస్టులో షేర్ చేసిన వీడియో ‘Into the Storm’ అనే హాలీవుడ్ చిత్రంలోనివని ఖచ్చితంగా చెప్పవచ్చు.
చివరగా, ‘Into the Storm’ హాలీవుడ్ చిత్రంలోని దృశ్యాలని కెనడా టొరంటో నగరంలో వీచిన భయంకరమైన సుడిగాలుల దృశ్యాలుగా షేర్ చేస్తున్నారు.


text:
కుల వివక్షను భారత రాజ్యాంగం మరియు శిక్షాస్మృతి నిషేదిస్తున్నాయి; బ్రాహ్మణులను ఉద్దేశించి సుప్రీంకోర్టు ఇలా వ్యాఖ్యానించలేదు - FACTLY
Sai Krishna Muthyanolla
June 1, 2022
‘బ్రాహ్మణ సమాజాన్ని ద్వేషించే మరియు వేధించే వారిపై ఎవరైనా బ్రాహ్మణులు అట్రాసిటీ కేసు నమోదు చేయవచ్చని’ సుప్రీంకోర్టు అన్నట్టు చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ‘బ్రాహ్మణ సమాజాన్ని ద్వేషించే మరియు వేధించే వారిపై ఎవరైనా బ్రాహ్మణులు అట్రాసిటీ కేసు నమోదు చేయవచ్చు’ : సుప్రీంకోర్టు.
ఫాక్ట్ (నిజం): సుప్రీంకోర్టు ఈ మధ్యకాలంలో బ్రాహ్మణులను ఉద్దేశించి ఇలాంటి వ్యాఖ్యలు చేసినట్టు ఎటువంటి సమాచారం లేదు. ఐతే కులమత వివక్షకు సంబంధించి భారత రాజ్యాంగం అన్ని కులాలకు, మతాలకు రక్షణ కల్పిస్తుంది, ఇప్పుడు ప్రత్యేకంగా బ్రాహ్మణులకు (లేదా వేరే ఇతర కులానికి) రక్షణ కల్పించేది ఏమీ ఉండదు.  రాజ్యాంగంలోని ప్రాధమిక హక్కులు కులమతాలకు అతీతంగా అందరికి వర్తిస్తాయి. ఇక భారత శిక్షాస్మృతిలోని (IPC) సెక్షన్ 153A, సెక్షన్ 153B, సెక్షన్ 505 (2) మొదలైన సెక్షన్లు కులం ఆధారంగా జరిగే వివక్ష నుండి రక్షిస్తాయి. ఈ ఈ సెక్షన్లు కులాలతో సంబంధం లేకుండా అందరికి వర్తిస్తాయి, బ్రాహ్మణులు కూడా ఈ సెక్షన్ల కింద రక్షణ పొందొచ్చు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఈ మధ్య కాలంలో సుప్రీంకోర్టు ఏదైనా తీర్పులో గానీ లేక వేరే ఇతర సందర్భంలో గానీ బ్రాహ్మణులను ఉద్దేశించి ఇలాంటి వ్యాఖ్యలు చేసినట్టు ఎటువంటి సమాచారం లేదు. ఒకవేళ సుప్రీంకోర్టు నిజంగానే ఇలా వ్యాఖ్యానించి ఉంటే మీడియా ఈ విషయాన్ని రిపోర్ట్ చేసి ఉండేది, కాని మాకు అలాంటి మీడియా కథనాలేవి లభించలేదు.
భారత రాజ్యంగం కులం మరియు మతాలకి అతీతంగా అందరికి రక్షణ కల్పిస్తుంది. ప్రాధమిక హక్కులు అందరికి సమానంగా వర్తిస్తాయి. ముఖ్యంగా ఆర్టికల్ 15 (మతం, కులం, లింగం, సంతతి లేదా పుట్టిన ప్రదేశం ఆధారంగా వివక్షను నిషేధించడం) మరియు ఆర్టికల్ 21 (వ్యక్తిగత స్వేచ్ఛ) దేశంలోని ప్రజలందరికీ కుల, మతాలకతీతంగా వర్తిస్తాయి. ఐతే ఇప్పుడు ప్రత్యేకంగా బ్రాహ్మణులకు (లేదా వేరే ఇతర కులానికి) రక్షణ కల్పించేది ఏమి ఉండదు.
ఐతే వేధింపులు/అణచివేతకు సంబంధించి భారత రాజ్యంగంలో మహిళలు, షెడ్యూల్ తెగలు మరియు కులాలకు చెందిన ప్రజలకు కొన్ని ప్రత్యేక నియమాలు ఉన్నప్పటికీ, పైన చెప్పినట్టు ఈ అంశాలకు సంబంధించి రాజ్యంగం అందరికి రక్షణ కల్పిస్తుంది. ఈ అంశాలకు సంబంధించి భారత శిక్షాస్మృతిలోని (IPC) కూడా వివిధ సెక్షన్లను ఏర్పాటు చేసారు, ఇందులో కొన్ని సెక్షన్లు కింద చూడొచ్చు.
IPC సెక్షన్ 153A – కింద ఏదైనా కుల, మత, భాష, మొదలైన ప్రాతిపదికన ఆ వర్గానికి చెందినవారిలో హింస ద్వారా భయం లేదా అభద్రతా భావాన్ని కలిగించే చర్యలు చేపట్టడం నేరంగా పరిగణిస్తారు.
IPC సెక్షన్ 153B – కూడా మాటల/రాతల ద్వారా ఒక కులానికి చెందిన వారిపట్ల ద్వేషాన్ని ప్రదర్శించడాన్ని నేరంగా పరిగణిస్తారు.
IPC సెక్షన్ 505 (2) – వివిధ కుల, మత, భాష, మొదలైన వర్గాల మధ్య విద్వేషం రగిలేలా ఎవరైనా వ్యాఖ్యానించడం లేదా పుకార్లు మొదలుపెట్టడం వంటి వాటిని ఈ సెక్షన్ ద్వారా క్రిమినల్ నేరం కింద పరిగణిస్తారు.
కులం ఆధారంగా వివక్ష/ ద్వేషానికి గురికాకుండా పైన పేర్కొన్న సెక్షన్లు రక్షిస్తాయి. ఈ సెక్షన్లు కులాలతో సంబంధం లేకుండా అందరికి వర్తిస్తాయి, బ్రాహ్మణులు కూడా ఈ సెక్షన్ల కింద రక్షణ పొందొచ్చు.
చివరగా, కుల వివక్షను భారత రాజ్యాంగం మరియు శిక్షాస్మృతి నిషేదిస్తున్నాయి. బ్రాహ్మణులను ఉద్దేశించి సుప్రీంకోర్టు ఈ మధ్యకాలంలో ఇలా వ్యాఖ్యానించలేదు.


text:
ఒత్తిడి వల్లే వైసీపీకి వ్యతిరేకంగా పనిచేశానని ఏబీ వెంకటేశ్వరరావు (ఐపీఎస్) తెలిపినట్లు ఉన్న ‘పత్రికా ప్రకటన’ నఖిలీది - FACTLY
Sai Krishna Muthyanolla
February 11, 2020
సీనియర్ ఐపీఎస్ అధికారి ఏబీ వెంకటేశ్వరరావును అవినీతి మరియు అధికార దుర్వినియోగం ఆరోపణలతో ఆంధ్ర ప్రదేశ్ ప్రభుత్వం కొద్దీ రోజుల క్రితం సస్పెండ్ చేసింది. అయితే, చంద్రబాబు ఒత్తిడి వల్లనే తాను గతంలో వైసీపీకి వ్యతిరేకంగా పనిచేశానని ఏబీ వెంకటేశ్వరరావు (ఐపీఎస్) తెలిపినట్లుగా ఉన్న ‘పత్రికా ప్రకటన’ ఒకటి సోషల్ మీడియా లో చలామణి అవుతోంది. ఆ లేఖ విశ్వసనీయతను పరిశీలిద్దాం.
ఒత్తిడి వల్లనే తాను గతంలో వైసీపీకి వ్యతిరేకంగా పనిచేశానని సీనియర్ ఐపీఎస్ అధికారి ఏబీ వెంకటేశ్వరరావు ‘పత్రికా ప్రకటన’ లో తెలిపారు.
ఫాక్ట్ (నిజం): పోస్టులోని ‘పత్రికా ప్రకటన’ లేఖ నఖిలీది. వాస్తవ లేఖలో వెంకటేశ్వరరావు, ప్రభుత్వం తనను సస్పెండ్ చేయడానికి గల కారణాల గురించి మీడియాలో వస్తున్న వార్తల్లో నిజం లేదనీ,  ప్రభుత్వ చర్యను చట్ట పరంగా ఎదురుకోవడానికి ఉన్న అవకాశాలను పరిశీలిస్తాననీ తెలిపారు. కావున, పోస్టులో చెప్పింది తప్పు.
సీనియర్ ఐపీఎస్ అధికారి ఏబీ వెంకటేశ్వరరావు ని అవినీతి మరియు అధికార దుర్వినియోగం ఆరోపణలతో ఆంధ్ర ప్రదేశ్ ప్రభుత్వం సస్పెండ్ చేస్తూ ఉత్తర్వులు జారీ చేసిందని ‘News 18 Telugu’ కథనం ద్వారా తెలుస్తుంది. అదే కథనంలో ప్రభుత్వ చర్యపై స్పందిస్తూ, వెంకటేశ్వరరావు రాసిన లేఖ కూడా ఉంది. ఆ ‘పత్రికా ప్రకటన’ లేఖ ఈ విధంగా ఉంది– ‘రాష్ట్ర ప్రభుత్వం నన్ను సస్పెండ్ చేస్తూ ఇచ్చిన ఉత్తర్వుల కబురు మీ వరకూ చేరే ఉంటుంది. మీడియా లో వస్తున్న కధానాలలో వాస్తవం లేదని మీ అందరికీ తెలియజెప్పడం ఈ ప్రకటన ఉద్దేశం. దీనివల్ల మానసికంగా నాకు వచ్చిన ఇబ్బంది ఏమీ లేదు కాబట్టి మీరెవరూ ఆందోళన చెందాల్సిన పని లేదు. ఈ చర్యను ఎదుర్కొనేందుకు చట్ట పరంగా నాకున్న అవకాశాలను పరిశీలిస్తున్నాను. తదుపరి ఏమిటనేది క్రమంగా మీకే తెలుస్తుంది’. అదే లేఖను ‘Samayam’ వార్తా కథనం లో కూడా చూడవచ్చు.
చివరిగా, చంద్రబాబు ఒత్తిడి వల్లనే తాను గతంలో వైసీపీకి వ్యతిరేకంగా పనిచేశానని ఏబీ వెంకటేశ్వరరావు (ఐపీఎస్) తెలిపినట్లుగా ఉన్న ‘పత్రికా ప్రకటన’ నఖిలీది.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 11, 2020


text:
ప్రధాని మోదీ కరోనా వైరస్‌ని నియంత్రించగల సమర్ధుడని ఇజ్రాయెల్ ప్రధాని నెతన్యాహు ఎటువంటి వ్యాఖ్యలు చేయలేదు - FACTLY
Sai Krishna Muthyanolla
April 21, 2021
“ఒక పైలట్ (అభినందన్) ని పాక్ బందీ చేస్తే, అతని కోసం పాక్ సరిహద్దులో 103 బ్రహ్మోస్ మిస్సైల్స్ పెట్టించాడు. ప్రపంచాన్ని ఏకం చేసి పాకిస్థాన్ కి చెమటలు పట్టించి అతన్ని క్షేమంగా విడిపించాడు. అలాంటిది, 130కోట్ల ప్రజలు కరోనా కోరల్లో చిక్కుకున్నప్పుడు తనవారికోసం ఏమైనా చేస్తాడు. ఆయన వ్యక్తి కాదు మహాశక్తి”, అని ఇజ్రాయిల్ ప్రధాని బెంజమిన్ నెతన్యాహు నరేంద్ర మోదీని పొగిడిననట్టు సోషల్ మీడియాలో ఒక పోస్ట్ షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: భారత ప్రధాని నరేంద్ర మోదీ కరోనా వైరస్‌ని నియంత్రించగల సమర్ధుడని పొగుడుతూ ఇజ్రాయిల్ ప్రధాని బెంజమిన్ నెతన్యాహు చేసిన వ్యాఖ్యలు.
ఫాక్ట్ (నిజం): ఇజ్రాయిల్ ప్రధాని బెంజమిన్ నెతన్యాహు కరోనా నియంత్రణకు సంబంధించి భారత ప్రధాని నరేంద్ర మోదీని పొగుడుతూ ఈ వ్యాఖ్యలు చేసినట్టు ఎటువంటి న్యూస్ ఆర్టికల్స్, మీడియా చానల్స్ రిపోర్ట్ చేయలేదు. బెంజమిన్ నెతన్యాహు ఈ వ్యాఖ్యలు చేస్తూ తన అధికారిక ట్విట్టర్ అకౌంట్లో ఎటువంటి ట్వీట్ పెట్టలేదు. కావున, పోస్టులో చేస్తున్న క్లెయిమ్ తప్పు.
ఇజ్రాయిల్ ప్రధాని బెంజమిన్ నెతన్యాహు కరోనా నియంత్రణకు సంబంధించి భారత ప్రధాని నరేంద్ర మోదీని పొగుడుతూ ఈ వ్యాఖ్యలు చేసారా అని గూగుల్ లో వెతకితే, ఈ విషయాన్ని ధ్రువీకరిస్తూ ఎటువంటి న్యూస్ ఆర్టికల్ పబ్లిష్ అవ్వలేదని తెలిసింది. ఒకవేళ  నెతన్యాహు నరేంద్ర మోదీని పొగుడుతూ ఈ వ్యాఖ్యలు చేసి ఉంటే, దేశంలోని అన్ని ప్రముఖ వార్తా పత్రికలు, మీడియా సంస్థలు ఆ విషయాన్నీ రిపోర్ట్ చేసేవి.
ఇజ్రాయిల్ ప్రధాని బెంజమిన్ నెతన్యాహు తన అధికారిక ట్విట్టర్ అకౌంట్లో ఈ వ్యాఖ్యలు చేసారా అని వెతికగా, అటువంటి ట్వీట్ ఏది బెంజమిన్ నెతన్యాహు చేయలేదని తెలిసింది. ‘PM of Israel’ అధికారిక ట్విట్టర్ అకౌంట్లో కూడా ఈ వ్యాఖ్యలు చేస్తూ ఎటువంటి ట్వీట్ పెట్టలేదని తెలిసింది.
ఏప్రిల్ 2020లో తమ దేశానికి మెడికల్ సపోర్ట్ అందించినందుకు బెంజమిన్ నెతన్యాహు ప్రభుత్వం, నరేంద్ర మోదీకి ధన్యవాదాలు తెలుపుతూ ట్వీట్ పెట్టారు. దీనికి సంబంధించి పబ్లిష్ అయిన న్యూస్ ఆర్టికల్ ని ఇక్కడ చూడవచ్చు. అక్టోబర్ 2020లో నరేంద్ర మోదీ, బెంజమిన్ నెతన్యాహు మధ్య కరోనా వైరస్ ని నియంత్రణకు సంబంధించి చర్చలు కూడా జరిగాయి. ఈ చర్చలలో బెంజమిన్ నెతన్యాహు, నరేంద్ర మోదీ పైలట్ అభినందన్ ని విడిపించిన విధానం గురించి, కరోనా నియంత్రిస్తున్న తీరుని పొగుడుతూ ఈ వ్యాఖ్యలు చేసినట్టు ఎక్కడా రిపోర్ట్ అవలేదు.
చివరగా, భారత ప్రధాని నరేంద్ర మోదీ కరోనా వైరస్‌ని నియంత్రించగల సమర్ధుడని పొగుడుతూ ఇజ్రాయెల్ ప్రధాని బెంజమిన్ నెతన్యాహు ఎటువంటి వ్యాఖ్యలు చేయలేదు.


text:
ఈ వీడియోలోని పాలస్తీనా మహిళ ఉగ్రవాదులకు సానుకూలంగా వాట్సాప్ స్టేటస్ పెట్టిందనే ఆరోపణపై ఇజ్రాయెల్ పోలీసులు ఆమెను తిరిగి గాజాకు వెళ్ళమని ఆదేశించలేదు - FACTLY
Sai Krishna Muthyanolla
November 16, 2023
ఇజ్రాయెల్ దేశంలో నివసిస్తూ హమాస్‌కు మద్దతుగా సోషల్ మీడియాలో పోస్టులు పెట్టిన మహిళను గాజాకి తిరిగి వెళ్లాలని ఇజ్రాయెల్ పోలీసులు ఆదేశిస్తున్న దృశ్యాలంటూ సోషల్ మీడియాలో ఒక వీడియో షేర్ అవుతోంది. గాజాకి తిరిగివెళ్లాలని ప్రభుత్వం ఇచ్చిన ఉత్తర్వులను ఇజ్రాయెల్ పోలీసులు చదువుతుండగా, తాను పాలస్తీనాకు తిరిగి వెళ్లనని మహిళ లబోదిబోమనీ ఏడుస్తున్న దృశ్యాలంటూ ఈ పోస్టులో తెలిపారు. ఆ పోస్టులో ఎంతవరకు నిజముందో చూద్దాం.
క్లెయిమ్: ఇజ్రాయెల్ దేశంలో నివసిస్తూ హమాస్‌కు మద్దతుగా సోషల్ మీడియాలో పోస్టులు పెట్టిన ఒక మహిళను ఇజ్రాయెల్ ప్రభుత్వ ఆదేశాలతో తిరిగి గాజాకి పంపిస్తున్న ఇజ్రాయెల్ సైన్యం.
ఫాక్ట్ (నిజం): ఇజ్రాయెల్ దేశం ఉగ్రవాదులుగా భావించే సంస్థలకు సానుకూలంగా వాట్సాప్‌లో స్టేటస్ పెట్టారనే ఆరోపణపై ఇజ్రాయెల్ భద్రతా అధికారులు వీడియోలోని మహిళను అరెస్ట్ చేశారు. ఇజ్రాయెల్ పౌరసత్వం పొందిన పాలస్తీనాకు చెందిన ఈ మహిళను ఉగ్రవాద సంస్థలతో సంబంధాలున్నాయనే సందేహాలపై ప్రశ్నించడానికి అరెస్ట్ చేస్తున్నట్టు ఇజ్రాయెల్ అధికారులు వీడియోలో తెలిపారు. ఆమెను తిరిగి గాజాకు వెళ్లిపోవాలని ఇజ్రాయెల్ అధికారులు ఈ వీడియోలో ఎక్కడా తెలుపలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ‘Al Jazeera’ వార్తా సంస్థ 09 నవంబర్ 2023 నాడు పబ్లిష్ చేసినట్టు తెలిసింది. ఇజ్రాయెల్ పౌరసత్వం పొందిన పాలస్తీనాకు చెందిన మహిళను, ఉగ్రవాదసంస్థలకు సానుకూలంగా వాట్సాప్‌లో స్టేటస్ పెట్టారనే ఆరోపణపై, ఇజ్రాయెల్ భద్రతా అధికారులు అరెస్ట్ చేస్తున్న దృశ్యాలంటూ ఈ వీడియోలో తెలిపారు. ఇజ్రాయెల్ దేశంలోని నహ్ఫ్ పట్టణంలో ఈ ఘటన చోటుచేసుకుంది.
ఉగ్రవాదాన్ని ప్రోత్సహిస్తూ సానుకూలంగా వాట్సాప్‌లో స్టేటస్ పెట్టారనే అభియోగంపై మిమల్ని అరెస్ట్ చేస్తున్నామని ఇజ్రాయెల్ భద్రతా అధికారి పేర్కొన్న వెంటనే, మహిళ, “లేదు.. లేదు.. అధి అసంభవం. దేవుడి సాక్షిగా తెలుపుతున్నాను. నేను ఇజ్రాయెల్‌కు విజయం ప్రసాధించాలని దేవుడిని కోరుతూ అది పెట్టాను”, అని అన్నట్టు తెలిపింది. ఉగ్రవాదసంస్థలతో మీకు సంబంధాలు ఉన్నాయనే సందేహాలపై మిమ్మల్ని అరెస్ట్ చేస్తున్నాము అని అధికారి పేర్కొన్న వెంటనే ఆ మహిళ, “లేదు..లేదు..” అని ఏడిచింది. వీడియోలోని మహిళను, ఆమె భర్తను పోలీసు అధికారులు తరువాత అరెస్ట్ చేశారు. ఈ మహిళను తిరిగి గాజాకు పంపిస్తున్నట్టు ఇజ్రాయెల్ అధికారులు ఈ వీడియోలో ఎక్కడా తెలుపలేదు. ఈ ఘటనకు సంబంధించి అనేక వార్తా సంస్థలు ఆర్టికల్స్ మరియు వీడియోలను పబ్లిష్ చేశాయి.
ఇజ్రాయెల్ ప్రభుత్వం తమ ఉగ్రవాద నిరోధక చట్టానికి సవరణ చేస్తూ ఆమోదించిన కొత్త బిల్లులో, ఉగ్రవాదసంస్థలకు సంబంధించిన పబ్లికేషన్లు లేదా మరే ఇతర సమాచారాన్ని సోషల్ మీడియా లేదా మరే ఇతర మాధ్యమాల ద్వారా క్రమంగా వినియోగించడాన్ని నేరంగా పరిగణించింది. ఈ నేరం కింద అత్యధికంగా ఒక సంవత్సరం శిక్ష విధించబడుతుంది. ఈ కొత్త చట్టం కింద అనేకమంది పాలస్తీనాకు చెందిన వ్యక్తులను తమ దేశంలో ఉద్యోగాల నుండి, యూనివర్సిటీలు, కాలేజీల నుండి బహిష్కరించినట్టు పలు వార్తా సంస్థలు రిపోర్ట్ చేశాయి. కానీ, అరెస్ట్ చేసిన వారిని తిరిగి పాలస్తీనాకు పంపిస్తున్నట్టు ఏ ఒక్క వార్తా సంస్థ రిపోర్ట్ చేయలేదు.
చివరగా, ఈ వీడియోలోను పాలస్తీనా మహిళను ఉగ్రవాదులకు సానుకూలంగా వాట్సాప్ స్టేటస్ పెట్టిందనే ఆరోపణపై ఇజ్రాయెల్ పోలీసులు ఆమెను తిరిగి గాజాకు వెళ్ళమని ఆదేశించలేదు.

created: November 16, 2023


text:
ప్రపంచంలో ఉన్న యూదులందరినీ ఇజ్రాయెల్ దేశానికి తీసుకుని వెళ్లడానికి ప్రతి దేశంలో డీఎన్‌ఏ టెస్టులను నిర్వహించట్లేదు - FACTLY
Sai Krishna Muthyanolla
March 30, 2022
“ఇజ్రాయెల్ ప్రపంచంలోని ప్రతి దేశంలో ఉన్న యూదులను ఇజ్రాయెల్ తీసుకువెళ్లడానికి ప్రయత్నాలు చేస్తుంది. అత్యాధునిక విధానాలతో డి‌ఎన్‌ఏ టెస్టులు చేస్తున్నారు. వారి మూలాలు యూదుల మూలలతో కలిస్తే వారిని తమదేశం తీసుకువెళ్లడానికి అన్నీ ఏర్పాట్లు చేస్తున్నారు”, అని చెప్తూ ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: ఇతర దేశాల్లో ఉన్న యూదుల యొక్క మూలాలు, ఇజ్రాయెల్ యూదుల మూలలతో డీఎన్‌ఏ టెస్టులో కలిస్తే, వారిని తమదేశం తీసుకువెళ్లడానికి ఇజ్రాయెల్ అన్నీ ఏర్పాట్లు చేస్తున్నది.
ఫాక్ట్: పోస్ట్‌లో చెప్పినట్టు ఇతర దేశాల్లో ఉన్న యూదులందరినీ ఇజ్రాయెల్ దేశానికి తీసుకుని వెళ్లడానికి వివిధ దేశాల్లో ఉన్న అందరి యూదుల డీఎన్‌ఏ టెస్టులను ఇజ్రాయెల్ ప్రభుత్వం నిర్వహించట్లేదు. కేవలం, కొన్ని కేసుల్లో మాత్రం మూలాలు తెలుసుకోవడానికి డీఎన్‌ఏ టెస్టును ఉపయోగిస్తున్నారు. ముఖ్యంగా మూలాలు తెలుపడానికి వేరే ఏ అధికారిక పత్రాలు లేనప్పుడు యూదుల మూలాలు చూపెట్టడానికి కొంత మంది డీఎన్‌ఏ టెస్టుకు వెళ్తున్నారు. కావున పోస్ట్ తప్పుదోవ పట్టించే విధంగా ఉంది.
పోస్ట్‌లో చెప్పిన విషయాల గురించి ఇంటర్నెట్‌లో వెతకగా, ఇతర దేశాల్లో ఉన్న యూదులందరినీ ఇజ్రాయెల్ దేశానికి తీసుకుని వెళ్లడానికి వివిధ దేశాల్లో ఉన్న అందరి యూదుల డీఎన్‌ఏ టెస్టులను ఇజ్రాయెల్ ప్రభుత్వం నిర్వహిస్తున్నట్టు ఎక్కడా ఎటువంటి అధికారిక సమాచారం దొరకలేదు. ఇజ్రాయెల్ పౌరసత్వానికి సంబంధించిన ‘లా అఫ్ రిటర్న్’ నిబంధనల్లో కూడా ఇతర దేశాల్లోని యూదులకు డీఎన్‌ఏ టెస్టులు నిర్వహిస్తున్నట్టు లేదు. ‘లా అఫ్ రిటర్న్’ నిబంధనల్లో వివిధ షరతులు కూడా ఉన్నాయి.
అయితే, కొన్ని కేసుల్లో మాత్రం మూలాలు తెలుసుకోవడానికి డీఎన్‌ఏ టెస్టును ఉపయోగిస్తున్నట్టు తెలిసింది. ముఖ్యంగా మూలాలు తెలుపడానికి వేరే ఏ అధికారిక పత్రాలు లేనప్పుడు కొంత మంది తమ యూదుల మూలాలు చూపెట్టడానికి డీఎన్‌ఏ టెస్టుకు వెళ్తున్నారు.
కేవలం డీఎన్‌ఏ టెస్టులో యూదుల యొక్క మూలాలు ఉంటే ఇజ్రాయెల్ పౌరసత్వానికి సరిపోదు అని ఇజ్రాయెల్ ఇమ్మిగ్రేషన్ లాయర్ జాషువా పెక్స్ చెప్పినట్టు ఇక్కడ చూడవచ్చు.
ఇజ్రాయెల్ పౌరసత్వం మరియు డీఎన్‌ఏ టెస్టులపై ప్రచురించినబడిన వివిధ వార్తలు మరియు రీసెర్చ్ ఆర్టికల్స్‌ని ఇక్కడ, ఇక్కడ, ఇక్కడ, మరియు ఇక్కడ చదవచ్చు.
చివరగా, ప్రపంచంలో ఉన్న యూదులందరినీ ఇజ్రాయెల్ దేశానికి తీసుకుని వెళ్లడానికి ప్రతి దేశంలో ఇజ్రాయెల్ ప్రభుత్వం డీఎన్‌ఏ టెస్టులను నిర్వహించట్లేదు.


text:
క్రైస్తవ మతప్రచారం చేయకూడదు అనే బిల్లును ఇజ్రాయెల్ పార్లమెంట్ ఆమోదించలేదు - FACTLY
Sai Krishna Muthyanolla
March 28, 2023
ఇజ్రాయెల్ ప్రభుత్వం తమ దేశంలో క్రైస్తవ మత ప్రచారం చేయకూడదు అనే బిల్‌ను ప్రవేశపెట్టిందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: ఇజ్రాయెల్ ప్రభుత్వం తమ దేశంలో క్రైస్తవ మత ప్రచారం నిషేదిస్తూ ఒక బిల్‌ను ప్రవేశపెట్టింది.
ఫాక్ట్(నిజం): సంకీర్ణ ప్రభుత్వంలో సభ్యులైన UTJ పార్టీకి చెందిన ఇద్దరు సభ్యులు క్రైస్తవ మతమార్పిడిని ప్రోత్సహించే వారికి జైలు శిక్ష ప్రతిపాదించిన విషయం నిజమైనప్పటికి, ఈ బిల్లును ఇజ్రాయెల్ పార్లమెంట్ ఆమోదం తెలపలేదు. ఇజ్రాయెల్ ప్రధాని బెంజమిన్ నెతన్యాహు కూడా క్రైస్తవులకు వ్యతిరేకంగా ఎలాంటి చట్టాలను తాము ఆమోదించమని స్పష్టం చేస్తూ ట్వీట్ చేసాడు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇజ్రాయెల్‌లో ప్రస్తుత సంకీర్ణ ప్రభుత్వంలో సభ్యులైన యునైటెడ్ తోరా జుడాయిజం (UTJ) పార్టీకి చెందిన ఇద్దరు సభ్యలు జనవరిలో క్రైస్తవ మతమార్పిడిని ప్రోత్సహించే వారికి జైలు శిక్ష విధించేలా ఒక చట్టాన్ని ప్రతిపాదించినట్టు ఇటీవల వెలుగులోకి వచ్చింది.
మతం మారమని ప్రోత్సహించిన వారికి ఒక సంవత్సరం జైలు శిక్ష విధించేలా, అలాగే మైనర్‌ను మతం మార్చమని ప్రోత్సహించిన వారికి రెండేళ్ల జైలు శిక్ష విధించేలా, ఈ చట్టాలలో ప్రతిపాదించినట్టు వార్తా కథనాలు రిపోర్ట్ చేసాయి.
ఐతే ఇజ్రాయెల్ పార్లమెంట్ ఈ బిల్లును పాస్ చేయలేదు. ప్రవేశపెట్టినప్పటి నుండి ఈ బిల్లులకు సంబంధించి ఎటువంటి కదలిక లేదని ఈ విషయాన్ని బైటపెట్టిన ఆల్ ఇజ్రాయెల్ న్యూస్ అనే వార్తా సంస్థ రిపోర్ట్ చేసింది.
బిల్లు ఆమోదించమని నెతన్యాహు స్పష్టం చేసారు:
ఐతే ఈ బిల్లును క్రైస్తవ సంస్థలు వ్యతిరేకించిన నేపథ్యంలో క్రైస్తవులకు వ్యతిరేకంగా ఎలాంటి చట్టాలను తాము ఆమోదించమని తెలుపుతూ ఇజ్రాయెల్ ప్రధాని బెంజమిన్ నెతన్యాహు ఇటీవల ట్వీట్ ద్వారా తెలిపాడు.
לא נקדם שום חוק נגד הקהילה הנוצרית.
We will not advance any law against the Christian community.
బిల్ ప్రతిపాదించిన ఇద్దరు UTJ పార్టీ సభ్యులలో ఒకరైన మోషే గఫ్ని, ఈ విషయంపై స్పందిస్తూ, తాము కేవలం నామమాత్రంగానే ఈ బిల్లును ప్రవేశపెట్టమని, బిల్లును ఆమోదింపచేసే ఉద్దేశం తమకు లేదని స్పష్టం చేసాడు.
మోషే గఫ్ని గతంలో కూడా ఇలాంటి బిల్లులను ప్రతిపాదించాడని వార్తా కథనాలు రిపోర్ట్ చేసాయి. గతంలో ఇతరులు కూడా క్రైస్తవ ప్రచారాన్ని అడ్డుకుంటూ బిల్లులు ప్రతిపాదించినప్పటికీ, అవి పాస్ కాలేదని తెలుస్తుంది.
చివరగా, క్రైస్తవ మత మార్పిడిని వ్యతిరేకిస్తున్న బిల్లును ఆమోదించమని ఇజ్రాయెల్ నెతన్యాహు స్పష్టం చేసారు.


text:
చంద్రయాన్-3 విజయం వెనక రహస్యం 'ఋగ్ వేదం' అని ఇస్రో చైర్మన్ సోమనాథ్ అనలేదు - FACTLY
Sai Krishna Muthyanolla
August 24, 2023
చంద్రయాన్-3  విజయం వెనుక రహస్యం ‘ఋగ్ వేదం’ అని ఇస్రో చీఫ్ పేర్కొన్నట్టు చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. శాస్త్రీయ ఆవిష్కరణలు వేదాలలో ఉన్నాయని, విశ్వం యొక్క నిర్మాణం, లోహశాస్త్రం మరియు విమానయానం కూడా మొదట వేదాలలో కనుగొనబడ్డాయి, వాటిని మేము విశ్లేషణ చేసిన తరువాత మూన్ మిషన్ మొదలు పెట్టామని ఇస్రో చీఫ్ అన్నట్టు కూడా ఈ పోస్టులో క్లెయిమ్ చేస్తున్నారు. ఐతే ఈ కథనం ద్వారా ఆ విషయానికి సంబంధించి నిజమేంటో చూద్దాం.
క్లెయిమ్: చంద్రయాన్-3  విజయం వెనుక రహస్యం ఋగ్ వేదం – ఇస్రో చీఫ్ సోమనాథ్
ఫాక్ట్(నిజం):  చంద్రయాన్-3 విజయానికి రహస్యం ‘ఋగ్ వేదం’ అని ఇస్రో చీఫ్ సోమనాథ్ అన్నట్టు ఎటువంటి రిపోర్ట్స్ లేవు. ఐతే గతంలో ఒక సందర్భంలో వేదాలు మరియు సంస్కృతం గురించి మాట్లాడుతూ ఖగోళ శాస్త్రంలో సంస్కృత రచనల గురించి ప్రస్తావించారు. ఈ వ్యాఖ్యలను తప్పుగా అర్ధం చేసుకొని చంద్రయాన్3 విజయానికి ఆపాదించి ఉండవచ్చు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇస్రో చేపట్టిన చంద్రయాన్-3 నిన్న విజయవంతం అయిన నేపథ్యంలో, ఈ చంద్రయాన్-3  విజయం వెనక రహస్యం ‘ఋగ్ వేదం’ అని ఇస్రో చీఫ్ వ్యాఖ్యానించినట్టు సోషల్ మీడియాలో షేర్ అవుతుంది. ఐతే నిన్న ఈ మిషన్ విజయవంతం అయిన అనంతరం ఇస్రో చీఫ్ సోమనాథ్ ఈ వ్యాఖ్యలు చేయలేదు.
చంద్రుడిపై ల్యాండర్ దిగిన అనంతరం ఇస్రో ఛైర్మన్ ఎస్ సోమనాథ్ మీడియాతో మాట్లాడిన విషయాలు ఇక్కడ మరియు ఇక్కడ చూడొచ్చు. పోస్టులో చెప్తున్నట్టు ఋగ్ వేదం గురించి అతను ఎలాంటి వ్యాఖ్యలు చేయలేదు.
ఐతే గతంలో ఒకసారి మహర్షి పాణిని సంస్కృత మరియు వేద విశ్వవిద్యాలయం యొక్క స్నాతకోత్సవం సందర్భంగా ఇస్రో ఛైర్మన్ ఎస్ సోమనాథ్ వేదాలు మరియు సంస్కృత గొప్పతనం గురించి మాట్లాడారు. ‘ప్రపంచంలోని అత్యంత ప్రాచీన భాషలలో సంస్కృతం ఒకటి, కవిత్వం, తత్వశాస్త్రం, సైన్స్, టెక్నాలజీ, గణితం మొదలైనవి రచనలు కూడా సంస్కృతంలో ఉండేవని ఆయన అన్నారు. సంస్కృతంలో తాను చదివిన మొదటి పుస్తకం ‘సూర్య సిద్ధాంతం’, సౌర వ్యవస్థ గురించి, సూర్యుని చుట్టూ గ్రహాలు ఎలా కదులుతాయి, ఈ కదలిక యొక్క సమయ ప్రమాణాలు మొదలైన వాటి గురించి చర్చిస్తుందని’ అన్నారు.
ఐతే ఋగ్ వేదంలో ఖగోళ శాస్త్రం గురించి ప్రస్తావనలు ఉన్నప్పట్టికీ, ఈ ప్రసంగంలో గానీ లేక మరేతర సందర్భంలోనైనా ప్రత్యేకించి చంద్రయాన్-3 ప్రయోగంలో ఋగ్ వేదం యొక్క పాత్ర ఉందని సోమనాథ్ అన్నట్టు రిపోర్ట్స్ అయితే లేవు.  దీన్నిబట్టి ఇస్రో చైర్మన్ గతంలో ఖగోళ శాస్త్రం మరియు వేదాల గురించి చేసిన వ్యాఖ్యలను వక్రీకరించి చంద్రయాన్ విజయానికి ఆపాదించారని అర్ధం చేసుకోవచ్చు.
చంద్రయాన్-3 మిషన్ వెనక చాలా మంది, సంస్థల కృషి, సహకారం ఉన్నట్టు ఇస్రో వెబ్సైటులో ఉన్న అధికారిక  సమాచారం ఇక్కడ చూడొచ్చు.
చివరగా, చంద్రయాన్-3 విజయం వెనక రహస్యం ‘ఋగ్ వేదం’ అని ఇస్రో చైర్మన్ సోమనాథ్ అనలేదు.


text:
రేడియో గార్డెన్ అనేక రేడియో స్టేషన్లను ప్రత్యక్షంగా వినడానికి వీలు కల్పిస్తుంది, కానీ ఇస్రోకు దీనితో సంబంధం లేదు - FACTLY
Sai Krishna Muthyanolla
June 15, 2021
“ఇప్పుడు మీరు చెవి ఫోన్ లేకుండా కూడా వరల్డ్ వైడ్ రేడియో వినవచ్చు !! ఇది ఇండియన్ స్పేస్ రీసెర్చ్ ఆర్గనైజేషన్ (ఇస్రో) సైట్!! మీరు లింక్‌పై క్లిక్ చేసినప్పుడు, భూగోళం తిరగడాన్ని మీరు చూడవచ్చు. మీరు తాకిన ఆకుపచ్చ చుక్కలు ఉన్నాయి, మీరు ఆ ప్రదేశం నుండి ప్రత్యక్ష రేడియో వినడం ప్రారంభించవచ్చు.” అని ఒక సోషల్ మీడియా పోస్ట్ ద్వారా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఇస్రో ఎక్కడి నుంచైనా ఏ దేశ ప్రత్యక్ష రేడియో అయినా వినడానికి ఒక పోర్టల్ (రేడియో గార్డెన్) ను అభివృద్ది చేసింది.
ఫాక్ట్: రేడియో గార్డెన్ అనే పోర్టల్ ట్రాన్స్ నేషనల్ రేడియో ఎన్ కౌంటర్స్ (టిఆర్ఈ) వారి రీసెర్చ్ ప్రాజెక్ట్ ద్వారా ఏర్పాటు కాబడ్డది. టిఆర్ఈ అనేది ‘నెదర్లాండ్స్ ఇన్స్టిట్యూట్ ఫర్ సౌండ్ అండ్ విజన్’ వారి ప్రాజెక్ట్. ఒక ఎగ్జిబిషన్ ప్రాజెక్ట్ గా 2016లో స్టూడియో పుకీ మరియు మోనికర్ దీనిని రూపొందించి అభివృద్ది చేశారు. కొన్ని న్యూస్ ఏజెన్సీలు దీన్ని రిపోర్ట్ కూడా చేసాయి. రేడియో గార్డెన్ అనేక రేడియో స్టేషన్లను ప్రత్యక్షంగా వినడానికి వీలు కల్పిస్తుంది, కానీ ఇస్రోకు దీనితో సంబంధం లేదు. కావున, పోస్ట్ ద్వారా చెప్పేది తప్పు.
రేడియో గార్డెన్ పోర్టల్ లో ఉన్న సమాచారం ప్రకారం, ఈ పోర్టల్ నెదర్లాండ్స్ లోని ఆమ్ స్టర్ డామ్ కేంద్రంగా ఉంది. ఇది ట్రాన్స్ నేషనల్ రేడియో ఎన్ కౌంటర్స్ (టిఆర్ఈ) వారి రీసెర్చ్ ప్రాజెక్ట్ ద్వారా ఏర్పాటు కాబడ్డది. టిఆర్ఈ అనేది నెదర్లాండ్స్ ఇన్స్టిట్యూట్ ఫర్ సౌండ్ అండ్ విజన్ వారి ఒక ఎగ్జిబిషన్ ప్రాజెక్ట్ గా 2016 లో స్టూడియో పుకీ మరియు మోనికర్ దీనిని రూపొందించి అభివృద్ది చేశారు. రేడియో గార్డెన్ వివిధ దేశాల నుండి అనేక రేడియో స్టేషన్లను ప్రత్యక్షంగా వినడానికి వీలు కల్పిస్తుంది అనేది నిజమే అయినప్పటికీ, ఇస్రోకు దీనితో సంబంధం లేదు.
పోర్టల్ నుండి ఒక క్లూ తీసుకొని, నెదర్లాండ్స్ ఇన్స్టిట్యూట్ ఫర్ సౌండ్ అండ్ విజన్ పై సెర్చ్ చేసినప్పుడు రేడియో గార్డెన్ కు సంబంధించిన మరింత సమాచారం దొరికింది. ఈ సమాచారం ప్రకారం, రేడియో గార్డెన్ ఒక ఇంటరాక్టివ్ వెబ్ సైట్ అని, ఇది ట్రాన్స్ నేషనల్ రేడియో ఎన్ కౌంటర్స్ (టిఆర్ఈ) యొక్క  ప్రాజెక్టులలో ఒకటి అని, ఇది సంస్కృతి మరియు ఐడెంటిటీపై రేడియో ప్రభావంపై ఒక పరిశోధన ప్రాజెక్ట్ అని తెలిసింది. ఇంకా, ట్రాన్స్ నేషనల్ రేడియో ఎన్ కౌంటర్స్ (టిఆర్ఈ) ప్రాజెక్ట్ కు హేరా జాయింట్ రీసెర్చ్ ప్రోగ్రామ్ ద్వారా ఆర్థికంగా మద్దతు ఇస్తుందని పేర్కొనబడింది. ఈ సమాచారంలో ఇస్రో పై ఎలాంటి ప్రస్తావన లేదు.
సంబంధిత కీ వర్డ్స్ తో తదుపరి గూగుల్ సెర్చ్ ద్వారా రేడియో గార్డెన్ గురించి అనేక న్యూస్ ఆర్టికల్స్ మాకు లభించాయి. ది గార్డియన్ యొక్క ఒక వ్యాసం ప్రకారం, రేడియో గార్డెన్ 2016 లో జోనాథన్ పుకీ చే ప్రారంభించబదిందని, వివిధ దేశాల మధ్య, ఆయా ప్రజల కలయికలో  రేడియో ఎలాంటి పాత్ర పోషించింది  అనే పరిశోధనలో భాగంగా నెదర్లాండ్స్ ఇన్స్టిట్యూట్ ఫర్ సౌండ్ అండ్ విజన్ చే తాత్కాలిక ప్రాజెక్ట్ గా దీన్ని రూపొందించారు.
ఎన్ పిఆర్ యొక్క మరొక ఆర్టికల్ ద్వారా జోనాథన్ పుకీ, రేడియో గార్డెన్ కోసం నెదర్లాండ్స్ ఇన్స్టిట్యూట్ ఆఫ్ సౌండ్ అండ్ విజన్ వారి ప్రజా ధనంతో నిధులు సమకూరాయని పేర్కొన్నాడు. అలాగే, రేడియో గార్డెన్ ను ఇస్రోకు ఆపాదించే వార్తా కథనాలు లేదా ఇతర సమాచారం ఈ ఆర్టికల్ లో లేవు.
ఇంకా, 2017 లో ఇదే వార్త వైరల్ అయినప్పుడు, రేడియో గార్డెన్ వివిధ దేశాల నుండి అనేక రేడియో స్టేషన్లను ప్రత్యక్షంగా వినడానికి వీలు కల్పిస్తుందని, కానీ ఇస్రోకు దానితో సంబంధం లేదని ది న్యూ ఇండియన్ ఎక్స్ ప్రెస్ తమ ఆర్టికల్ ద్వారా తెలిపింది.
చివరగా, రేడియో గార్డెన్ అనేక రేడియో స్టేషన్లను ప్రత్యక్షంగా వినడానికి వీలు కల్పిస్తుంది, కానీ ఇస్రోకు దీనితో సంబంధం లేదు.


text:
1981లో ఇస్రో సంస్థ ‘APPLE’ శాటిలైట్‌ని ఎడ్లబండి పై తరలించింది ఓపెన్ ఫీల్డ్‌లో యాంటెన్నా పరీక్ష నిర్వహించడానికి, నిధుల కొరత వలన కాదు - FACTLY
Sai Krishna Muthyanolla
July 30, 2021
1981లో ఇస్రో సంస్థ ‘APPLE’ శాటిలైట్‌ని నిధుల కొరత కారణంగా ఎడ్లబండి పై తరలించింది, అంటూ రెండు ఫోటోలతో కూడిన ఒక పోస్టు సోషల్ మీడియాలో షేర్ అవుతుండి.  1977లో రాహుల్ గాంధీ పుట్టినరోజుని చార్టెడ్ విమానంలో విలాసంగా జరిపించిన ఇందిరా గాంధీ, భారతదేశానికి ఎంతో అవసరమైన యాపిల్ శాటిలైట్ కోసం నిధులు కేటాయించలేదని అర్థం వచ్చేలా ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: 1981లో ఇస్రో సంస్థ భారతదేశానికి ఎంతో ముఖ్యమైన ‘APPLE’ శాటిలైట్‌ని నిధుల కొరత వలన ఎడ్లబండి పై తరలించారు.
ఫాక్ట్ (నిజం): 1981లో ఇస్రో సంస్థ యాపిల్ శాటిలైట్‌ని ఎడ్ల బండి పై తరలించిన మాట వాస్తవం. కాని, నిధుల కొరత వలన ‘APPLE’ శాటిలైట్‌ని ఎడ్ల బండి పై తరలించలేదు. నాన్ మాగ్నెటిక్ వాతావరణంలో యాంటెన్నా పరీక్ష నిర్వహించడానికి ఇస్రో సంస్థ ‘APPLE’ శాటిలైట్‌ని ఇలా ఎడ్ల బండి పై తరలించింది. 1977లో రాహుల్ గాంధీ పుట్టిన రోజు వేడుకలు జరిగే సమయంలో ఇందిరా గాంధీ భారత ప్రధాని కాదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న చేస్తున్న క్లెయింకు సంబంధించిన వివరాల కోసం గుగూల్‌లో వెతికితే, 1981లో ఇస్రో సంస్థ ‘APPLE’ శాటిలైట్‌ని ఎడ్ల బండి పై తరలించిన ఘటనకు సంబంధించి ‘Live Mint’ న్యూస్ సంస్థ పబ్లిష్ చేసిన ఆర్టికల్ దొరికింది. భారతదేశపు మొట్టమొదటి జియోస్టేషనరీ శాటిలైట్ ‘APPLE’ (Ariane Passenger Payload Experiment)ని ఎడ్ల బండి పై ఎందుకు తరలించాల్సి వచ్చిందో ఇస్రో మాజీ సైంటిస్ట్ RM వసఘన్ తను పబ్లిష్ చేసిన ఒక పేపర్లో తెలిపినట్టు ఈ ఆర్టికల్‌లో రిపోర్ట్ చేసారు.
‘APPLE’ శాటిలైట్‌లోని టెలీమెట్రి, ట్రాకింగ్, కంట్రోల్ విభాగంలో లోపాలను గుర్తించిన ఇస్రో సంస్థ, లాంచ్‌కు ముందు శాటిలైట్‌పై పరీక్ష నిర్వహించి ఆ లోపాలను సరిచేయాలనుకుంది. దీనికోసం ‘APPLE’ శాటిలైట్‌ని థర్మల్ బ్లాంకెట్ సౌకర్యంలో పెట్టి పరీక్ష నిర్వహించాలి. నాలుగు దశాబ్దాల ముందు ఇస్రో సంస్థకు అటువంటి సదుపాయాలు లేవు. దీనితో ‘APPLE’ శాటిలైట్‌ని నాన్ మాగ్నెటిక్ వాతావరణంలో పెట్టి యాంటెన్నా పరీక్ష నిర్వహించాలని ఇస్రో సంస్థ యోచించింది. ఈ కారణంగానే ఇస్రో సంస్థ ‘APPLE’ శాటిలైట్‌ని ఎడ్ల బండి పై తరలించినట్టు RM వసఘన్ పేర్కొన్నట్టు ‘Live Mint’ ఆర్టికల్ రిపోర్ట్ చేసింది. ఈ విషయాన్నీ రిపోర్ట్ చేస్తూ పబ్లిష్ అయిన మరికొన్ని న్యూస్ న్యూస్ అర్టికల్స్‌ని ఇక్కడ, ఇక్కడ చూడవచ్చు.
‘APPLE’ శాటిలైట్‌ని ఎడ్ల బండి పై తీసుకెళ్ళిన ఘటనకు సంబంధించి RM వసఘన్ పబ్లిష్ చేసిన అధికారిక పేపర్‌ని ఇక్కడ చూడవచ్చు. ఓపెన్ ఫీల్డ్‌లో యాంటెన్నా పరీక్ష నిర్వహించడం కోసం ఇస్రో సంస్థ ‘APPLE’ శాటిలైట్‌ని ఎడ్ల బండి పై తీసుకెళ్ళినట్టు ఈ పేపర్‌లో RM వసఘన్ స్పష్టంగా తెలిపారు. నిధుల కొరత కారణంగా యాపిల్ శాటిలైట్‌ని ఎడ్ల బండి పై తరలించినట్టు ఇస్రో సంస్థ ఎక్కడా ప్రకటించలేదు. భారత ప్రభుత్వ అధికారిక పత్రాలలో కూడా ఈ సంఘటన గురించి తెలిపిన ఇవే వివరాలను ఇక్కడ మరియు ఇక్కడ చూడవొచ్చు.
ఇందిరా గాంధీ 1977లో తన మనవడు రాహుల్ గాంధీ పుట్టినరోజు వేడుకని చార్టెడ్ విమానంలో జరిపించిన మాట వాస్తవం. కాని, ఈ వేడుకల సమయంలో ఇందిరా గాంధీ భారత ప్రధాని కాదు. రాహుల్ గాంధీ పుట్టిన రోజు జూన్ నెల 19వ తారీకు. 19 జూన్ 1977లో భారత ప్రధానమంత్రిగా ఉన్నది మొరార్జీ దేశాయ్.
చివరగా, ఇస్రో సంస్థ ‘APPLE’ శాటిలైట్‌ని ఎడ్లబండి పై తరలించింది ఓపెన్ ఫీల్డ్‌లో యాంటెన్నా పరీక్ష నిర్వహించడానికి, నిధుల కొరత వలన కాదు.


text:
ఆన్‌లైన్‌లో ఇటువంటి పాత నాణేలు, నోట్లకు సంబంధించి లావాదేవీలు చేసినప్పుడు జాగ్రత్త వహించడం మంచిది - FACTLY
Sai Krishna Muthyanolla
January 13, 2022
2002లో ఆర్‌బీఐ జారీ చేసిన వైష్ణోదేవి ఫోటో కలిగి ఉన్న రూ.5 లేదా రూ.10 నాణేలు గనక ఒకరి దెగ్గర ఉంటే వారికి 10 లక్షలు వచ్చే అవకాశం ఉంటుందని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. పాత నాణేలు, నోట్లకు సంబంధించి జరుగుతున్న అమ్మకాలు, కొనుగోలు చేయాలంటే ఆన్‌లైన్‌లో రిజిస్టర్ చేసుకోవాలని పోస్ట్ ద్వారా అంటున్నారు. దీనికి సంబంధించి ఒక ఆర్టికల్ కూడా బాగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: 2002లో ఆర్‌బీఐ జారీ చేసిన వైష్ణోదేవి ఫోటో కలిగి ఉన్న రూ.5 లేదా రూ.10 నాణేలు గనక ఒకరి దగ్గర ఉంటే వారికి 10 లక్షలు వచ్చే అవకాశం ఉంటుంది.
ఫాక్ట్: పాత నాణేలు, కరెన్సీ నోట్లను సేకరించడం కొంతమందికి హాబీ. మరికొందరు జ్ఞాపకాల కోసం దాచుకుంటారు. కొందరు ఈ పాత నాణేలను దేశం నలుమూలల నుండి సేకరిస్తారు. దీనికి ఎంత ఖర్చైనా కూడా వెనుకాడరు. ఇండియామార్ట్, క్వికర్, ఎర్న్ మనీ, కాయిన్ బజార్, OLX వంటి ఈ-కామర్స్ సైట్లలో పాత నాణేలు మరియు నోట్లకు సంబంధించి వ్యాపారం జోరుగా సాగుతుంది. ఈ వ్యాపారానికి వేదికగా నిలుస్తున్న ఈ-కామర్స్ వెబ్‌సైట్లు కేవలం థర్డ్ పార్టీగానే వ్యవహరిస్తాయి. అమ్మకం, కొనుగోలు అంశాలతో వాటికి సంబంధం ఉండదు. ఈ వ్యాపారంలో జరిగే లావాదేవీలకు, మోసాలకు కూడా వారు బాధ్యత వహించరు. అందుకని ఇటువంటి లావాదేవీలు చేసినప్పుడు జాగ్రత్త వహించడం మంచిది. రిజర్వ్ బ్యాంక్ ఆఫ్ ఇండియా ఆన్‌లైన్‌లో పాత నాణేలు మరియు నోట్లకు సంబంధించి జరుగుతున్న అమ్మకాలు మరియు కొనుగోలు గురించి హెచ్చరిస్తూ ఒక ప్రెస్ రిలీజ్ కూడా చేసింది. అందుకే జాగ్రత్తగా ఉండడం మంచిది.
పోస్టులో చెప్పిన విషయం గురించి గూగుల్లో వెతకగా, అదే విషయం గురించి కొన్ని న్యూస్ ఆర్టికల్స్ (ఇక్కడ మరియు ఇక్కడ) లభించాయి. పాత నాణేలు మరియు నోట్లను అనేక వెబ్సైటులలో వేలం వేస్తున్నారని జీ న్యూస్ ఆర్టికల్‌లో తెలిపారు. 2002లో ఆర్‌బీఐ జారీ చేసిన వైష్ణోదేవి ఫోటో కలిగి ఉన్న రూ.5 లేదా రూ.10 నాణేలు 10 లక్షలు దాకా ఆన్‌లైన్‌లో పలుకుతుందని ఆర్టికల్ ద్వారా తెలుస్తుంది. కానీ, ఆర్టికల్ చివర్లో, ఆన్‌లైన్‌లో పాత నాణేలు మరియు నోట్లకు సంబంధించి జరుగుతున్న అమ్మకాలు మరియు కొనుగోలు గురించి ఆర్‌బీఐ హెచ్చరించిందని తెలిపారు.
04 ఆగష్టు 2021న రిజర్వ్ బ్యాంక్ ఆఫ్ ఇండియా ఆన్‌లైన్‌లో పాత నాణేలు మరియు నోట్లకు సంబంధించి జరుగుతున్న అమ్మకాలు మరియు కొనుగోలు గురించి హెచ్చరిస్తూ ఒక ప్రెస్ రిలీజ్ జారీ చేసింది. రిజర్వ్ బ్యాంక్ ఆఫ్ ఇండియా యొక్క పేరు/లోగోను వాడుకొని కొంతమంది పాత నాణేలు మరియు నోట్లను విక్రయించి మోసం చేస్తున్నారని తెలిపారు. రిజర్వ్ బ్యాంక్ ఆఫ్ ఇండియా పేరును ఉపయోగించి ఛార్జీలు/ కమిషన్/ పన్నులు వసూలు చేసి ప్రజలను మోసం చేస్తున్నారని, రిజర్వ్ బ్యాంక్ ఆఫ్ ఇండియా అటువంటి విషయాల్లో కమిషన్ తీసుకోవడం లాంటివి చేయదని, ప్రజలు జాగ్రత్తగా ఉండాలని సూచించారు.
పాత నాణేలు, కరెన్సీ నోట్లను సేకరించడం కొంతమందికి హాబీ. మరికొందరు జ్ఞాపకాల కోసం దాచుకుంటారు. కొందరు ఈ పాత నాణేలను దేశం నలుమూలల నుంచి సేకరిస్తారు. దీనికి ఎంత ఖర్చైనా కూడా వెనుకాడరు. వీటితో అప్పుడప్పుడు ప్రదర్శనలు కూడా నిర్వహిస్తుంటారు. ఇది భారతదేశంలోనే కాక ప్రపంచమంతటా జరుగుతుంది.
ఇండియామార్ట్, క్వికర్, ఎర్న్ మనీ, కాయిన్ బజార్, OLX వంటి ఈ-కామర్స్ సైట్లలో పాత నాణేలు మరియు నోట్లకు సంబంధించి వ్యాపారం జోరుగా సాగుతుంది. ఈ వ్యాపారానికి వేదికగా నిలుస్తున్న ఈ-కామర్స్ వెబ్‌సైట్లు కేవలం థర్డ్ పార్టీగానే వ్యవహరిస్తాయి. అమ్మకం, కొనుగోలు అంశాలతో వాటికి సంబంధం ఉండదు. ఈ వ్యాపారంలో జరిగే లావాదేవీలకు, మోసాలకు కూడా వారు బాధ్యత వహించరు. అందుకని ఇటువంటి లావాదేవీలు చేసినప్పుడు జాగ్రత్త వహించడం మంచిది.
చివరగా, ఆన్‌లైన్‌లో ఇటువంటి పాత నాణేలు మరియు నోట్లకు సంబంధించి లావాదేవీలు చేసినప్పుడు జాగ్రత్త వహించడం మంచిది.

created: January 13, 2022


text:
కాంచీపురంలో ఒక ముస్లిం వ్యక్తి శివాలయాన్ని ఆక్రమించి, పంక్చర్ దుకాణం పెట్టాడని తప్పుగా షేర్ చేస్తున్నారు - FACTLY
Sai Krishna Muthyanolla
April 12, 2022
కాంచీపురంలో ఒక ముస్లిం వ్యక్తి 800 సంవత్సరాల క్రితం నాటి శివాలయాన్ని ఆక్రమించి, కనపడకుండా నలవైపులా మూసేసి, పంక్చర్ దుకాణం పెట్టాడని చెప్తూ, ఒక వీడియోతో కూడిన పోస్ట్‌ని సోషల్ మీడియాలో చాలా మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: కాంచీపురంలో ఒక ముస్లిం వ్యక్తి 800 సంవత్సరాల క్రితం నాటి శివాలయాన్ని ఆక్రమించి, పంక్చర్ దుకాణం పెట్టాడు.
ఫాక్ట్: వీడియోలో మాట్లాడుతున్న వ్యక్తి పేరు జే.ఎస్.కే. గోపి. తను ఎక్కడా కూడా దేవాలయాన్ని ఆక్రమించి, పంక్చర్  దుకాణం పెట్టిన వారు ముస్లిం మతస్తులు అని చెప్పలేదు. ఆ ఆలయం గురించి వివిధ వార్తాసంస్థలు కూడా ఆర్టికల్స్ ప్రచురించాయి. అయితే, వారు కూడా పంక్చర్ దుకాణం ముస్లిం వ్యక్తికి సంబంధించింది అని రాయలేదు. అంతేకాదు, దుకాణంలో వివిధ హిందూ దేవుళ్ళ చిత్రపటాలు ఉన్నట్టు చూడవచ్చు. కావున పోస్ట్‌లో చెప్పింది తప్పు.
పోస్ట్‌లోని వీడియో యొక్క స్క్రీన్‌షాట్స్‌ని గూగుల్ రివర్స్ ఇమేజ్ సెర్చ్‌లో వెతకగా, ఆ వీడియోని జే.ఎస్.కే. గోపి తన ట్విట్టర్ అకౌంటులో పోస్ట్ చెసినట్టు తెలిసింది. ఆ వీడియోలో మాట్లాడుతుంది కూడా తనే. ఆ ఆలయానికి సంబంధించి తను వివిధ ట్వీట్లు చేసాడు. అయితే, తను ఎక్కడా కూడా దేవాలయాన్ని ఆక్రమించి, పంక్చర్ దుకాణం పెట్టిన వారు ముస్లిం మతస్తులు అని చెప్పలేదు.
நண்பர்களுக்கு வணக்கம்
தற்போது சென்னை காஞ்சிபுரத்தில் உள்ளேன்..ஒரு சிவன் கோவிலை எப்படி ஆட்டையை போட்டு இருக்காங்க னு பாருங்க மக்களே.
பல பழங்கால விலை மதிக்கமுடியாத சிலைகள் எல்லாம் இந்த கோவிலில் இருந்து திருடப்பட்டுள்ளதாக அந்த ஊர் மக்கள் சொல்கிறார்கள்.
இந்த கோவிலை மீட்டெடுத்து pic.twitter.com/mhzGD42Px9
వీడియో వైరల్ అయ్యాక ఆ ఆలయం గురించి వివిధ వార్తాసంస్థలు కూడా ఆర్టికల్స్ ప్రచురించాయి. అయితే, వారు కూడా పంక్చర్ దుకాణం ముస్లిం వ్యక్తికి సంబంధించింది అని రాయలేదు.
తమిళనాడు హిందూ ధార్మిక వ్యవహారాల మంత్రి పీ.కే శేఖర్ బాబు కూడా ఆ స్థలాన్ని సందర్శించారు. ఆ సందర్భంలో వారు చేసిన వ్యాఖ్యలను ఇక్కడ, ఇక్కడ, మరియు ఇక్కడ చూడవచ్చు.
అంతేకాదు, ఆ పంక్చర్ దుకాణంలో వివిధ హిందూ దేవుళ్ళ చిత్రపటాలు ఉన్నట్టు చూడవచ్చు. ఆ స్థలానికి సంబంధించిన మరిన్ని వివరాలను ఇక్కడ, ఇక్కడ, ఇక్కడ, మరియు ఇక్కడ చూడవచ్చు.
చివరగా, కాంచీపురంలో ఒక ముస్లిం వ్యక్తి శివాలయాన్ని ఆక్రమించి, పంక్చర్ దుకాణం పెట్టాడని తప్పుగా షేర్ చేస్తున్నారు.


text:
ఈ వీడియోలో ముస్లింలను హెచ్చరిస్తున్నది మధ్యప్రదేశ్ బీజేపీ ఎమ్మెల్యే రామేశ్వర్ శర్మ, ఇండోర్ కలెక్టర్ కాదు - FACTLY
Sai Krishna Muthyanolla
March 23, 2023
ముస్లింలకు ఇండోర్ కలెక్టర్ హెచ్చరిక అంటూ ఒక వీడియో సోషల్ మీడియాలో విస్తృతంగా షేర్ అవుతోంది. ఈ వీడియోలోని వ్యక్తి పాకిస్థాన్ జిందాబాద్ నినాదాలు చేయకూడదని, చేసిన వారిని చట్ట పరంగా కఠినంగా శిక్షిస్తామని హెచ్చరించడం చూడొచ్చు. ఈ కథనం ద్వారా ఆ వీడియోకి సంబంధించి నిజమేంటో చూద్దాం.
క్లెయిమ్: పాకిస్థాన్ జిందాబాద్ నినాదాలకు వ్యతిరేకంగా ఇండోర్ కలెక్టర్ హెచ్చరిస్తున్న దృశ్యాలు.
ఫాక్ట్(నిజం): ఈ వీడియోలో దేశ వ్యతిరేక నినాదాలకు వ్యతిరేకంగా ముస్లింలను హెచ్చరిస్తున్నది మధ్యప్రదేశ్ బీజేపీ ఎమ్మెల్యే రామేశ్వర్ శర్మ. పైగా ఈ ఘటన 2021లో జరిగింది. ప్రస్తుత ఇండోర్ కలెక్టర్‌కు ఈ వీడియోతో ఎటువంటి సంబంధం లేదు. కావున పోస్టు ద్వారా చెప్పేది తప్పు.
పాకిస్థాన్ జిందాబాద్ నినాదాలకు వ్యతిరేకంగా హెచ్చరిస్తున్న ఈ వీడియో పాతది. అలాగే వీడియోలో హెచ్చరిస్తున్న వ్యక్తి ఒక ప్రజా ప్రతినిధి, కలెక్టర్ కాదు. ఈ వీడియో స్క్రీన్ షాట్స్‌ను రివర్స్ ఇమేజ్ సెర్చ్ చేయగా ఇదే వీడియోను 2021లో రిపోర్ట్ చేసిన ఒక వార్తా కథనం మాకు కనిపించింది. ఐతే ఈ రిపోర్ట్ ప్రకారం వీడియోలో ముస్లింలను హెచ్చరిస్తూ కనిపించేది మధ్యప్రదేశ్ బీజేపీ ఎమ్మెల్యే రామేశ్వర్ శర్మ.
అంతకు ముందు ఉజ్జయినిలో దేశ వ్యతిరేక నినాదాలు (పాకిస్థాన్ జిందాబాద్) చేశారన్న ఆరోపణల నేపథ్యంలో రామేశ్వర శర్మ ఇలా ముస్లింలకు వ్యతిరేకంగా వివాదాస్పద వ్యాఖ్యలు చేశారు. అప్పట్లో ఈ అంశాన్ని మీడియా సంస్థలు రిపోర్ట్ కూడా చేసాయి. ఈ కథనాలు ఇక్కడ మరియు ఇక్కడ చూడొచ్చు.
ఇకపోతే ప్రస్తుతం డా. ఇళయరాజా ఇండోర్ కలెక్టర్‌గా ఉన్నారు. ఐతే వైరల్ వీడియోకు, ప్రస్తుత ఇండోర్ కలెక్టర్‌కు ఎటువంటి సంబంధం లేదు.  కలెక్టర్ ఫోటోను, వైరల్ వీడియోలోని వ్యక్తి ఫోటోను పోల్చినప్పుడు ఈ విషయం స్పష్టంగా ఆర్దమవుతుంది.
చివరగా, ఈ వీడియోలో ముస్లింలను హెచ్చరిస్తున్నది మధ్యప్రదేశ్ బీజేపీ ఎమ్మెల్యే రామేశ్వర్ శర్మ, ఇండోర్ కలెక్టర్ కాదు,


text:
ఈ వీడియోలో అమ్మాయిలతో సన్నిహితంగా ఉంటూ పట్టుబడ్డది ఆనంద్ స్వరూప్ మహారాజ్ కాదు, శ్రీలంకకు చెందిన ఒక బౌద్ధ సన్యాసి - FACTLY
Sai Krishna Muthyanolla
July 31, 2023
ముస్లింలు మరియు క్రైస్తవులు భారతదేశం నుండి వెళ్లిపోవాలని ప్రబోధించిన శంకరాచార్య పరిషత్ అధ్యక్షుడు హిందూ బాబా స్వామి ఆనంద్ స్వరూప్ మహారాజ్ శ్రీలంకలో వేశ్యలతో పట్టుబడ్డాడు అంటూ ఒక వీడియో సోషల్ మీడియాలో విస్తృతంగా షేర్ అవుతోంది. ఈ కథనం ద్వారా ఆ వీడియోకు సంబంధించి నిజమేంటో చూద్దాం.
క్లెయిమ్: శంకరాచార్య పరిషత్ అధ్యక్షుడు స్వామి ఆనంద్ స్వరూప్ మహారాజ్ శ్రీలంకలో వేశ్యలతో పట్టుబడ్డ వీడియో.
ఫాక్ట్(నిజం): ఈ వీడియోలోని ఘటన శ్రీలంకలో చోటు చేసుకుంది. వీడియోలో ఉన్నది శంకరాచార్య పరిషత్ అధ్యక్షుడు స్వామి ఆనంద్ స్వరూప్ మహారాజ్ కాదు, పల్లెగామ సుమన థెరో అనే ఒక బౌద్ధ సన్యాసి. ఈ వార్తను అక్కడి వార్తా సంస్థలు కూడా రిపోర్ట్ చేసాయి. ఇదిలా ఉండగా శంకరాచార్య పరిషత్ అధ్యక్షుడు ఆనంద్ స్వరూప్ మహారాజ్ ఇలా అమ్మాయిలతో సన్నిహితంగా ఉంటూ పట్టుబడట్టు ఎటువంటి రిపోర్ట్స్ లేవు. కావున పోస్టు ద్వారా చెప్పేది తప్పు.
వైరల్ వీడియో చివర్లో సెక్యులరిజం, హిందూ రాష్ట్రం గురించి మాట్లాడింది శంకరాచార్య పరిషత్ అధ్యక్షుడు ఆనంద్ స్వరూప్ మహారాజ్ అయినప్పటికీ, వీడియో మొదట్లో అమ్మాయిలతో పట్టుబడ్డది స్వరూప్ మహారాజ్ కాదు. అసలు ఈ వీడియోతో స్వరూప్ మహారాజ్‌కు ఎటువంటి సంబంధం లేదు. ఈ ఘటన జరిగింది శ్రీలంకలో, వీడియోలో అమ్మాయిలతో కనిపించింది పల్లెగామ సుమన థెరో అనే ఒక బౌద్ధ సన్యాసి.
ఈ వీడియోకు సంబంధించిన సమాచారం కోసం వీడియో స్క్రీన్ షాట్స్‌ను రివర్స్ ఇమేజ్ సెర్చ్ చేయగా ఇటీవల కాలంలో ఇవే దృశ్యాలను రిపోర్ట్ చేసిన పలు శ్రీలంక వార్తా కథనాలు కనిపించాయి (ఇక్కడ, ఇక్కడ మరియు ఇక్కడ). ఈ కథనాల ప్రకారం వీడియోలో ఉన్నది పల్లెగామ సుమన థెరో అనే ఒక బౌద్ధ సన్యాసి. శ్రీలంకలోని నవగమువా ప్రాంతంలో ఇతను ఇద్దరు మహిళలతో సన్నిహితంగా ఉన్న సమయంలో కొందరు వ్యక్తులు నివాసంలోకి చొరబడి వీరిపై దాడి చేసారు.
ఈ సమయంలో వీరు వీడియోలు కూడా తీసారు. ప్రస్తుతం వైరల్ అవుతున్న దృశ్యాలు ఈ ఘటనకు సంబంధించినవే. ఐతే ఆ తరవాత పోలీసులు వీరిని అరెస్ట్ చేసారు. దీన్నిబట్టి ఈ వీడియోతో భారత్‌కు చెందిన ఆనంద్ స్వరూప్ మహారాజ్‌కు ఎటువంటి సంబంధం లేదని స్పష్టమవుతుంది.
ఇదిలా ఉండగా శంకరాచార్య పరిషత్ అధ్యక్షుడు ఆనంద్ స్వరూప్ మహారాజ్ ఇలా అమ్మాయిలతో సన్నిహితంగా ఉంటూ పట్టుబడట్టు ఎటువంటి రిపోర్ట్స్ లేవు. కాబట్టి సంబంధం లేని వీడియోను స్వరూప్ మహారాజ్‌కు ఆపాదిస్తున్నారని అర్ధం చేసుకోవచ్చు.
చివరగా, ఈ వీడియోలో అమ్మాయిలతో సన్నిహితంగా ఉంటూ పట్టుబడ్డది శంకరాచార్య పరిషత్ అధ్యక్షుడు ఆనంద్ స్వరూప్ మహారాజ్ కాదు, శ్రీలంకకు చెందిన ఒక బౌద్ధ సన్యాసి.


text:
ద్విచక్ర వాహనం విక్రయించేటప్పుడు హెల్మెట్ అందించాలనే నిబంధన ఉన్నప్పటికీ, అది ఉచితంగా అందించాలా లేక చార్జీ వసూలు చేయాలా అన్న విషయంపై స్పష్టత లేదు - FACTLY
Sai Krishna Muthyanolla
September 10, 2021
‘కేంద్ర చట్టం ప్రకారం బైక్ కొన్నప్పుడు తప్పనిసరి రెండు హెల్మెట్లు ఫ్రీగా వస్తాయని’ రిపోర్ట్ చేసిన ఒక వార్తా కథనం క్లిప్ ఒకటి సోషల్ మీడియాలో విస్తృతంగా షేర్ అవుతుంది. ఇదే వార్తని తెలుగులోని అనేక  ప్రధాన వార్తా సంస్థలు కూడా రిపోర్ట్ చేసాయి (ఇక్కడ, ఇక్కడ, మరియు ఇక్కడ). ఈ కథనం ద్వారా ఆ వార్తకి సంబంధించి నిజమేంటో చూద్దాం.
క్లెయిమ్: ‘కేంద్ర చట్టం ప్రకారం బైక్ కొన్నప్పుడు తప్పనిసరి రెండు హెల్మెట్లు ఫ్రీగా వస్తాయి’.
ఫాక్ట్ (నిజం): మోటార్ వెహికల్ రూల్స్‌లోని సెక్షన్ 138(4)(f)లో ద్విచక్ర వాహనం విక్రయించేటప్పుడు హెల్మెట్ తప్పనిసరిగా అందించాలనే నిబంధన ఉన్నప్పటికీ, ఈ హెల్మెట్ కి చార్జీ వసూలు చెయాలా లేక ఉచితంగా అందించాలా అన్న విషయంపై స్పష్టత లేదు. ఈ సెక్షన్ అమలుకు సంబంధించిన ఢిల్లీ హై కోర్టు ఇచ్చిన తీర్పులో హెల్మెట్ అందించే విషయంలో వాహన తయారీదారులు, డీలర్లు ఒక ఒప్పందానికి రావాలని చెప్పింది. కొన్ని రాష్ట్రాలలో డీలర్లు హెల్మెట్లను ఉచితంగా ఇస్తుంటే, కొన్ని రాష్ట్రాలలో చార్జీ వసూలు చేస్తున్నారు. కొన్ని రాష్ట్రలలో డీలర్లు వాహనం విక్రయించేటప్పుడు హెల్మెట్ అందించాలనే నిబంధనను అమలు చేయట్లేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఏదైనా ద్విచక్ర వాహనాన్ని కొనుగోలు చేసే సమయంలో, ద్విచక్ర వాహన తయారీదారు BIS (బ్యూరో ఆఫ్ ఇండియన్ స్టాండర్డ్స్) మార్క్ హెల్మెట్ ని  తప్పనిసరిగా సరఫరా చేయాలని సెంట్రల్ మోటార్ వెహికల్స్ రూల్స్, 1989 లోని సెక్షన్ 138(4)(f)లో పేర్కొన్నారు.
ఐతే ఇటీవల ఒక ట్విట్టర్ వినియోగదారుడు ఈ రూల్ ప్రకారం షో రూమ్ లో హెల్మెట్ అడిగితే, షోరూం వాళ్ళు హెల్మెట్ ని కొనుక్కోవాలని చెప్పారని, ఈ విషయంలో తగిన చర్యలు తీసుకోవాలని సైబెరాబాద్ ట్రాఫిక్ పోలీస్ ని ట్యాగ్ చేస్తూ ట్వీట్ చేసాడు. ఈ ట్వీట్ కి స్పందిస్తూ సెంట్రల్ మోటార్ వెహికల్స్ రూల్స్, 1988 సెక్షన్ 138(4)(f) ప్రకారం పౌరులు తాము కొనుగోలు చేసే మోటార్ సైకిల్‌తో పాటుగా రెండు హెల్మెట్‌లను క్లెయిమ్ చేయమని విజ్ఞప్తి చేసారు.
CTP appeals citizens to rightfully claim two standard helmets along with any type of motor cycle they purchase as per the Rule 138(4)(f) of the Central Motor Vehicles Rules, 1989.#RoadSafety #RoadSafetyCyberabad pic.twitter.com/EEbx5ud8kC
సైబెరాబాద్ ట్రాఫిక్ పోలీస్ చేసిన ఈ ట్వీట్ నేపథ్యంలోనే పైన తెలిపిన తెలుగు వార్తా పత్రికలు  మోటార్ వెహికల్స్ రూల్స్ ప్రకారం బైక్ కొన్నప్పుడు రెండు హెల్మెట్లు ఫ్రీగా ఇవ్వాలని చెప్తూ కథనాలు రాసాయి. నిజానికి సెంట్రల్ మోటార్ వెహికల్స్ రూల్స్, 1988 సెక్షన్ 138(4)(f)లో వినియోగదారుడికి హెల్మెట్లు అందించాలి అని ఉంది గాని, ఈ హెల్మెట్లను వినియోగదారుడు డబ్బులిచ్చి కొనుక్కొవాలా లేదా ఫ్రీగా అందిస్తారా అన్న విషయంపై ఎటువంటి స్పష్టత లేదు.
ఐతే గతంలో ఈ సెక్షన్ 138(4)(f) రద్దు చేయాలని హెల్మెట్ తయారీదారుల అసోసియేషన్, ఈ సెక్షన్ ని పటిష్టంగా అమలు చేయాలని సొసైటీ ఫర్ అవేర్నెస్ అండ్ డెవలప్మెంట్ అనే స్వచంధ సంస్థ ఢిల్లీ హై కోర్టులో రెండు వేరువేరు పిటిషన్లను దాఖలు చేసాయి. రెండు పిటిషన్లను కలిపి విచారించిన ఢిల్లీ హై కోర్టు, ఈ రూల్ ని ప్రమాదాలను నివారించాలానే ఉద్దేశంతో రూపొందించారని కావున ఈ రూల్ కొనసాగుతుందని, కాకపోతే అమలు విషయంలో వాహన తయారీదారులు మరియు డీలర్లు ఒక ఒప్పందానికి రావాలని చెప్పింది. ఈ తీర్పులో కూడా కోర్టు ఈ హెల్మెట్లను వినియోగదారుడు డబ్బులిచ్చి కొనుక్కొవాలా లేదా ఫ్రీగా అందిస్తారా అన్న విషయంపై ఎటువంటి స్పష్టతను ఇవ్వలేదు.
అంతే కాదు, 2005లో ఈ అంశం మీద కేంద్ర ప్రభుత్వం రాసిన లెటర్ లో కూడా హెల్మెట్ రకం, ధర తయారీదారు/డీలర్ మరియు వాహనం కొనుగోలుదారుడు పరస్పరం మాట్లాడుకొని నిర్ణయం తీసుకోవాలని ఉంది.
ఆ తరువాత, చాలా రాష్ట్రాల హై కోర్టులలో ఈ సెక్షన్ 138(4)(f) అమలుపై వాదనలు జరగగా, కోర్టులు ఈ సెక్షన్ ని అమలు చేయాలని తీర్పులు చెప్పాయి. ఐతే కోర్టులు మాత్రం హెల్మెట్లు కొనాలా లేదా ఉచితమా అన్న విషయంపై మౌనంగానే ఉన్నాయి. ఈ తీర్పుల అనుగుణంగా ఆయా రాష్ట్రాలలోని రవాణా శాఖ వాహనాలు అమ్మేటప్పుడు హెల్మెట్లు కూడా ఇవ్వాలని డీలర్లకు ఆదేశాలు ఇవ్వగా, కొన్ని రాష్ట్రాలలో డీలర్లు హెల్మెట్లను ఉచితంగా ఇస్తుంటే, కొన్ని రాష్ట్రాలలో చార్జీ వసూలు చేస్తున్నారు. కొన్ని రాష్ట్రలలో డీలర్లు వాహనం విక్రయించేటప్పుడు హెల్మెట్ అందించాలనే నిబంధనను అమలు చేయట్లేదు. ఉదాహారణకి ఈ వార్తా కథనం ప్రకారం కేరళలో హై కోర్టు ఆర్డర్ నేపథ్యంలో డీలర్లు హెల్మెట్‌ని ఉచితంగా ఇస్తుంటే, మహారాష్ట్రలో మాత్రం చార్జీ వసూలు చేస్తున్నారు.
గతంలో రాజస్తాన్‌లో కూడా ఇదే నిర్ణయం తీసుకున్నప్పుడు అక్కడి డీలర్లు నిరసన తెలిపారు. తమిళనాడులో కూడా ఈ నిర్ణయాన్ని పలువురు డీలర్లు వ్యతిరేకించారు. ఐతే ఇటీవల రాజస్తాన్‌లో మరియు ఓడిశా రాష్ట్రాలలో వాహనాలు విక్రయించేటప్పుడు హెల్మెట్లను కూడా అందించాలని ఆయా రాష్ట్ర రవాణా శాఖలు డీలర్లకు ఆదేశాలు ఇచ్చాయి.
పైన తెలిపిన వివరాల బట్టి వాహానాలు కొనేటప్పుడు హెల్మెట్లు ఉచితంగా అందిస్తారో లేక డబ్బులిచ్చి కొనుక్కోవాలో అన్న విషయంపై చట్టంలోగాని లేక కోర్టు తీర్పులలోగాని స్పష్టతలేదని, ఐతే కొన్ని కొన్ని రాష్ట్రాలలో డీలర్లు హెల్మెట్లను ఉచితంగా ఇస్తుంటే, కొన్ని రాష్ట్రాలలో చార్జీ వసూలు చేస్తున్నారని, మరికొన్ని రాష్ట్రాలలో ఈ నిబంధనని అమలు చేయట్లేదని అర్ధంచేసుకోవచ్చు.
చివరగా, ద్విచక్ర వాహనం విక్రయించేటప్పుడు హెల్మెట్ అందించాలనే నిబంధన ఉన్నప్పటికీ, ఈ హెల్మెట్ కి చార్జీ వసూలు చెయాలా లేక ఉచితంగా అందించాలా అన్న విషయంపై స్పష్టత లేదు.

created: September 10, 2021


text:
ఈ వీడియోలో 'భారత్ మాతాకు జై' అంటూ నినాదాలు చేస్తుంది ఇంగ్లాండ్ క్రికెటర్ సామ్ కరన్ కాదు, ఆస్ట్రేలియాకు చెందిన ఒక క్రికెట్ అభిమాని - FACTLY
Sai Krishna Muthyanolla
May 14, 2024
IPLలో పంజాబ్ కింగ్స్ జట్టు కెప్టెన్‌గా వ్యవహరిస్తున్న సామ్ కరన్ ఒక విదేశీ అయ్యుండి కూడా భారత్ కు అనుకూలంగా నినాదాలు చేసాడంటూ ఒక వీడియో సోషల్ మీడియాలో విస్తృతంగా షేర్ అవుతూ ఉంది. వీడియోలోని వ్యక్తి స్టేడియంలో అందరిముందు ‘భారత్ మాతాకు జై’, ‘వందేమాతరం’ అంటూ నినాదాలు చేయడం చూడొచ్చు (ఇక్కడ & ఇక్కడ). ఈ కథనం ద్వారా ఈ వీడియోకు సంబంధించి నిజమేంటో చూద్దాం.
క్లెయిమ్: పంజాబ్ కింగ్స్ IPL జట్టు కెప్టెన్ సామ్ కరన్ ‘భారత్ మాతాకు జై’, ‘వందేమాతరం’ అంటూ నినాదాలు చేసిన వీడియో.
ఫాక్ట్(నిజం): ఈ వీడియోలో ‘భారత్ మాతాకు జై’ అంటూ నినాదాలు చేస్తుంది ఇంగ్లాండ్ క్రికెటర్ సామ్ కరన్ కాదు. అతనిని పోలి ఉన్న ‘జాక్ జేయాకింగ్స్’ అనే వ్యక్తి. ఇతను ఆస్ట్రేలియాకు చెందిన ఒక క్రికెట్ అభిమాని. ఏప్రిల్ 2024లో పంజాబ్‌లోని ముల్లన్‌పూర్‌లో ముంబై మరియు పంజాబ్ మధ్య జరిగిన IPL మ్యాచ్ సందర్బంగా అతను ఇలా నినాదాలు చేసాడు. ఈ వీడియోను వార్తా సంస్థలు కూడా రిపోర్ట్ చేశాయి. కావున పోస్టు ద్వారా చెప్పేది తప్పు.
ఈ వీడియోలోని వ్యక్తి ఇంగ్లాండ్ క్రికెటర్ సామ్ కరన్ కాదు. అతనిని పోలి ఉన్న ఆస్ట్రేలియాకు చెందిన ఒక క్రికెట్ అభిమాని. ప్రస్తుతం షేర్ అవుతున్న వీడియోకు సంబంధించి సమాచారం కోసం ఇంటర్నెట్‌లో వెతకగా ‘జాక్ జేయాకింగ్స్’ అనే వ్యక్తి ఇదే వీడియోను 19 ఏప్రిల్ 2024న తన ఇంస్టాగ్రామ్‌లో షేర్ చేసిన పోస్ట్ మాకు కనిపించింది.
ఇతని ఇంస్టాగ్రామ్ బయో ప్రకారం ఇతను ఆస్ట్రేలియాకు చెందిన ఒక క్రికెట్ అభిమాని. ఇతనిని భారత్‌కు చెందిన ‘urpopular.india’ అనే సంస్థ ఇతనికి భారత్ లో మార్కెటింగ్ చేస్తుందని పేర్కొన్నారు. కాగా ఈ సంస్థ ఇంస్టాగ్రామ్ బయో ప్రకారం ఇది సోషల్ మీడియా ఇన్‌ఫ్లుయెన్సర్ మార్కెటింగ్ నిర్వహిస్తుంది. ప్రస్తుతం వైరల్ అవుతున్న వ్యక్తి సామ్ కరన్‌ను  పోలి ఉండడంతో అతనికి మార్కెటింగ్ నిర్వహిస్తుందని అర్థంచేసుకోవచ్చు. ఈ సంస్థ ఇంస్టాగ్రామ్ పేజీలో అతని వీడియోలు కూడా చూడొచ్చు.
ఈ వీడియోకు సంబంధించి మరింత సమాచారం కోసం వెతకగా ఇదే వీడియోను రిపోర్ట్ చేసిన వార్తా కథనం మాకు కనిపించింది. ఈ కథనం ప్రకారం ఈ వీడియో లోని దృశ్యాలు 18 ఏప్రిల్ 2024 నాడు పంజాబ్‌లోని ముల్లన్‌పూర్‌లో ముంబై మరియు పంజాబ్ మధ్య జరిగిన IPL మ్యాచ్ సందర్బంగా జరిగినవి. ఈ కథనాలు కూడా ఇతనిని ఆస్ట్రేలియాకు చెందిన ఒక క్రికెట్ అభిమాని ‘జాక్ జేయాకింగ్స్’ గానే గుర్తించాయి. అలాగే ఇదే మ్యాచ్‌లో ముంబై మాజీ కెప్టెన్ రోహిత్ శర్మకు అనుకూల నినాదాలు చేసినట్టు కూడా రిపోర్ట్స్ ఉన్నాయి.
కాగా జాక్ జేయాకింగ్స్ ఇలా భారత్ అనుకూల నినాదాలు చేయడం ఇదేం మొదటిసారి కాదు. గతంలో కూడా ఇతను ఇలా చేసిన వీడియోలు ఇంటర్నెట్‌లో అందుబాటులో ఉన్నాయి.
చివరగా, ఈ వీడియోలో ‘భారత్ మాతాకు జై’ అంటూ నినాదాలు చేస్తుంది ఇంగ్లాండ్ క్రికెటర్ సామ్ కరన్ కాదు, ఆస్ట్రేలియాకు చెందిన ఒక క్రికెట్ అభిమాని.


text:
'హలాల్' గుర్తింపు పొందడానికి ఈ పోస్ట్‌లో పేర్కొన్నవన్నీ చేయవలసిన అవసరం లేదు - FACTLY
Sai Krishna Muthyanolla
November 4, 2022
“MTR కంపెనీ ‘హలాల్ సర్టిఫికేషన్’లోకి ప్రవేశించింది, అంటే ఆ కంపెనీ ఉత్పత్తుల తయారీ ప్రక్రియలో 25% మంది ఇస్లాం పాటించే ఉద్యోగులు ఉండాలి, మరియు వారు తయారు చేసే ఆహార పదార్ధాలలో ఉమ్మి వేసి దానిని దేవుడి ప్రసాదంగా భావిస్తారు. కావున హిందువులందరూ ఈ వీటితో జాగ్రత్తగా ఉండటం మంచిది” అని చెప్తూ  ‘హలాల్’ లేబుల్ కలిగిన  MTR ఇడ్లీ రవ్వ పాకెట్ ఫోటో సోషల్ మీడియాలో విస్తృతంగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: MTR కంపెనీ ‘హలాల్ సర్టిఫికేషన్’లోకి ప్రవేశించింది, అంటే ఆ కంపెనీ ఉత్పత్తుల తయారీ ప్రక్రియలో 25% మంది ఇస్లాం పాటించే ఉద్యోగులు ఉండాలి, మరియు వారు తయారు చేసే ఆహార పదార్థాలలో ఉమ్మి వేసి దానిని దేవుడి ప్రసాదంగా భావిస్తారు.
ఫాక్ట్: ఫోటోలో ఉన్న ఇడ్లీ రవ్వ పాకెట్ కెనడా దేశానికి చెందినది. కొన్ని ఇస్లాం మెజారిటీ దేశాలలో అమ్మే ఉత్పత్తులకు ‘హలాల్’ గుర్తింపు తప్పనిసరిగా ఉండాలి. భారత్ లో హలాల్ గుర్తింపు అనేది తప్పనిసరి కాదు. అందుకే, కంపెనీలు కూడా వేరే దేశాలలో ఉన్న వినియోగదారులను దృష్టిలో పెట్టుకొని ‘హలాల్’ గుర్తింపు ఉన్న తమ సరుకులను అమ్ముతాయి. ఇక ‘హలాల్’ గుర్తింపు రావాలి అంటే ఆహారంలో ఉమ్మి వేయాలి అని ఎక్కడా లేదు. మాంసాహార ఉత్పత్తులకి హలాల్ గుర్తింపు రావాలి అంటే వాటిని చంపే వ్యక్తి ముస్లిం అయ్యి ఉండాలి కానీ, శాకాహార ఉత్పత్తులకి అటువంటి నియమమేమి లేదు. కావున ఈ పోస్టు తప్పుదోవ పట్టించే విధంగా ఉంది.
ముందుగా పోస్టులో ఉన్న ఫోటోని గమనిస్తే ఇది భారత్ కు చెందిన కంపెనీయే అయినప్పటికీ, పాకెట్ పైన కెనడాకి చెందిన సంస్థ దిగుమతి చేసుకున్నట్లు చూడవచ్చు. అరబ్ దేశాలలో ఆహార పదార్ధాలను బయటి దేశాలనుంచి అనుమతించాలి అంటే ‘హలాల్’ గుర్తింపు తప్పనిసరి. అలాగే కెనడా, అమెరికా, ఆస్ట్రేలియా వంటి దేశాలలో కూడా ముస్లిం వినియోగదారులను దృష్టిలో పెట్టుకొని కంపెనీలు ‘హలాల్’ గుర్తింపుతో తమ ఉత్పత్తులను ఎగుమతి చేస్తాయి. భారత్ లో కూడా ఈ గుర్తింపు తప్పనిసరి కాదు.
ఇక ‘హలాల్’ అంటే ఇస్లాం మత గ్రంధాల ప్రకారం, అరబిక్ భాషలో ‘అనుమతించదగినది’ అని అర్ధం. అంటే ఇస్లాం మత ఆచారాల ప్రకారం ఇస్లాంను పాటించే వారికి కొన్ని ఆహార పదార్ధాలను తినడం లేదా కొన్ని ప్రక్రియలు చేయడానికి అనుమతి ఉంటుంది. వీటినే ‘హలాల్’ అంటారు. అలాగే కొన్ని ఆహార పదార్ధాలను తినడానికి లేదా కొన్ని పనులు చేయడానికి అనుమతి ఉండదు అని భావిస్తారు. దీనిని ‘హరాo’ అంటారు. అంటే ‘నిషేదించబడినది’ అని అర్థం. హలాల్ అనేది కేవలం ఆహార పదార్ధాల్లోనే కాకుండా వివిధ రంగాలలో చూడవచ్చు. ఉదాహరణకు హలాల్ టూరిజం, హలాల్ మెడిసిన్, హలాల్ మీడియా, హలాల్ కోసమేటిక్స్. అయితే పోస్టులోని విషయం ఆహార పదార్ధనికి సంబంధించినది కాబట్టి దాని గురించి చూద్దాం.
‘Halal Monitoring Committee, UK’, Food and Agriculture Organization ప్రకారం ఈ క్రింద ఇచ్చిన జంతువులు ముస్లిములు తినదగినవి (హలాల్):
అయితే చెప్పిన వాటిల్లో చేపలు మరియు మిడతలు తప్ప మిగిలిన వాటిని ఈ క్రింది ఇచ్చిన నియమాలను బట్టి చంపితేనే అవి తినడానికి అనుమతించబడతాయి (హలాల్).
పై విధంగా ఉత్పత్తి చేసిన మాంసాహారాన్ని ‘హలాల్’ గా భావిస్తారు. పైన చెప్పిన నియమాలలో ఎక్కడా కూడా ఆహారంలో ఉమ్మి వేయడం లేదా మూత్ర విసర్జించడం చేయాలని లేదు. ఇటువంటి ఆరోపణలే 2021లో కూడా వచ్చినప్పుడు మేము వాటిని ఫాక్ట్-చెక్ చేసి అది అవాస్తవం అని నిర్దారించాము. దానిని ఇక్కడ చూడవచ్చు.
ఇక శాకాహార పదార్ధాలకు (ఉదాహరణకు వైరల్ ఫోటో లో ఉన్న ఇడ్లీ రవ్వ), అందులో ఎటువంటి మద్యం, మాదక ద్రవ్యాలు, రక్తం వంటి పదార్ధాలు కలవకుండా ఉంటే వాటిని ‘హలాల్’ గా భావిస్తారు. అయితే శాకాహార పదార్ధాలను ఉత్పత్తిలో పని చేసే వ్యక్తి ముస్లిం అవ్వాల్సిన  అవసరం లేదు.
‘Deccan Herald’ లో వచ్చిన కథనం ప్రకారం, గల్ఫ్ దేశాలలో అక్కడి ప్రభుత్వాలే వివిధ కంపెనీల ఉత్పత్తులకి హలాల్ గుర్తింపును ఇస్తాయి. భారత్లో అయితే తమ ఉత్పత్తులకు హలాల్ గుర్తింపు కావాలి అనుకునే  కంపెనీలు కొన్ని ప్రైవేట్ సంస్థల ద్వారా ఈ గుర్తింపులను పొందుతాయి. ‘The Scroll’ వచ్చిన కథనం ప్రకారం, దేశంలో లో అనేక పెద్ద కంపెనీలకు చెందిన ఉత్పత్తులకు కూడా ‘హలాల్ గుర్తింపు ఉంది. ఇక ఈ ఏడాది మార్చిలో హలాల్ గుర్తింపు ఉంది అని Himalaya కంపెనీ కి చెందిన ఉత్పత్తులని నిషేధించాలి అని ఆరోపణలు రాగా, ఇదే విషయమై ‘Himalaya’ కంపెనీ వారు ఇచ్చిన వివరణను ఇక్కడ చూడవచ్చు.
pic.twitter.com/9iCRhuQUbc
అంతే కాదు, 2020లో ఇటువంటి ఆరోపణలే బాబా రాందేవ్ వారి పతంజలిపై వచ్చినప్పుడు, ఆ సంస్థ ప్రతినిధి మాట్లాడుతూ పతంజలి ఉత్పత్తులకు హలాల్ సర్టిఫికేషన్ తీసుకున్నది గల్ఫ్ దేశాలకు వాటిని ఎగుమతి చేయడానికి అని, మాంసాహార ఉత్పత్తులు ఎగుమతి చేయడానికి కాదు అని స్పష్టం చేసారు.
చివరిగా, ఫోటోలో ఉన్న ‘MTR’ ఇడ్లీ రవ్వ పాకెట్ కెనడా దేశం దిగుమతి చేసుకున్న వస్తువు. భారత్ లో హలాల్ గుర్తింపు తప్పనిసరి కాదు. మరియు హలాల్ గుర్తింపు ఇవ్వాలి అంటే ఆహారంలో ఉమ్మి వేయడం అనే నియమం ఎక్కడా లేదు.

created: November 4, 2022


text:
గుజరాత్ ఎన్నికలలో కాంగ్రెస్ పార్టీ 1000 ఓట్ల తేడాతో 100 సీట్లకు పైగా ఓడిపోయినట్టుగా షేర్ చేస్తున్న సమాచారం తప్పు - FACTLY
Sai Krishna Muthyanolla
December 13, 2022
గుజరాత్ ఎన్నికలలో కాంగ్రెస్ 100కు పైగా సీట్లు కేవలం 1000 ఓట్ల తేడాతో ఓడిపోయింది, అంటూ సోషల్ మీడియాలో ఒక పోస్ట్ షేర్ అవుతోంది. అక్బరుద్దీన్ ఒవైసీ మరియు అరవింద్ కేజ్రీవాల్‌కు ముఖ్యమైన లక్ష్యం బీజేపీని ఓడించడం కాదని, కాంగ్రెస్‌కు పడే ఓట్లను చీల్చి బీజేపీని గెలిపించడమే వీరి లక్ష్యమని ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: గుజరాత్ ఎన్నికలలో కాంగ్రెస్ 1000 ఓట్ల తేడాతో 100 సీట్లకు పైగా ఓడిపోయింది.
ఫాక్ట్ (నిజం): గుజరాత్ ఎన్నికలలో కేవలం రాపర్ నియోజకవర్గంలో మాత్రమే కాంగ్రెస్ 1000 వోట్ల కన్నా తక్కువ తేడాతో ఓడిపోయింది. రాపర్ నియోజకవర్గంలో బీజేపీ  నాయకుడు వీరేంద్రసిన్హ బహదూరసింహ్ జడేజా, కాంగ్రెస్ ప్రత్యర్ధి భాచూభాయ్ ధరంషి ఆరేతియాపై కేవలం 577 వోట్ల మెజారిటీతో గెలిచారు. మిగితా ఏ ఒక్క నియోజకవర్గంలో కాంగ్రెస్ 2000 వోట్ల కన్నా తక్కువ తేడాతో ఓడిపోలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయింకు సంబంధించిన వివరాల కోసం కీ పదాలను ఉపయోగించి ఇంటర్నెట్లో వెతికితే, 2022 గుజరాత్ అసెంబ్లీ ఎన్నికల ఫలితాలు మాకు భారత ఎన్నికల కమిషన్ (ECI) వెబ్సైట్లో దొరికాయి. ప్రతి నియోజకవర్గంలో గెలిచిన అభ్యర్ధి ఎన్ని ఓట్ల తేడాతో గెలుపొందిన విషయం ఎన్నికల కమిషన్ తమ వెబ్సైట్లో తెలిపింది.
ఎన్నికల కమిషన్ తెలిపిన ఈ వివరాల ప్రకారం ఇటీవల జరిగిన 2022 గుజరాత్ ఎన్నికలలో కేవలం రాపర్ నియోజకవర్గంలో మాత్రమే కాంగ్రెస్ 1000 వోట్ల కన్నా తక్కువ తేడాతో బీజేపీ  చేతిలో ఓడిపోయినట్టు తెలిసింది. రాపర్ నియోజకవర్గంలో బీజేపీ నాయకుడు వీరేంద్రసిన్హ బహదూరసింహ్ జడేజా, కాంగ్రెస్ ప్రత్యర్ధి భాచూభాయ్ ధరంషి ఆరేతియాపై కేవలం 577 వోట్ల మెజారిటీతో గెలిచారు. మిగితా ఏ ఒక్క నియోజకవర్గంలో కాంగ్రెస్ అభ్యర్ధులు 2000 వోట్ల కన్నా తక్కువ తేడాతో బీజేపీ చేతిలో ఓడిపోలేదు.
గుజరాత్ ఎన్నికలలో కాంగ్రెస్ పార్టీ కూడా సోంనాథ్, చనాస్మ మరియు ఖేడ్‌బ్రహ్మ నియోజకవర్గాలలో  2000 వోట్ల కంటే తక్కువ తేడాతో బీజేపీ అభ్యర్ధులపై గెలుపొందింది. ఈ వివరాల ఆధారంగా పోస్టులో తెలుపుతున్నట్టు గుజరాత్ ఎన్నికలలో కాంగ్రెస్ పార్టీ 100కు పైగా సీట్లు కేవలం 1000 ఓట్ల తేడాతో ఓడిపోలేదని ఖచ్చితంగా చెప్పవచ్చు.
చివరగా, గుజరాత్ ఎన్నికలలో కాంగ్రెస్ 1000 ఓట్ల తేడాతో 100 సీట్లకు పైగా ఓడిపోయిన్నట్టుగా షేర్ చేస్తున్న సమాచారం తప్పు.

created: December 13, 2022


text:
‘దేశంలోనే అప్పులేని రాష్ట్రంగా ఢిల్లీ’ అనేది తప్పు; ఢిల్లీ రాష్ట్రానికి కూడా అప్పు ఉంది - FACTLY
Sai Krishna Muthyanolla
February 7, 2022
‘దేశంలోనే అప్పులేని రాష్ట్రంగా ఢిల్లీ; సమర్ధుడైన ఢిల్లీ సీఎం కేజ్రీవాల్’, అని చెప్తూ ఒక పోస్ట్‌ని సోషల్ మీడియాలో చాలా మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: దేశంలోనే అప్పులేని రాష్ట్రంగా ఢిల్లీ.
ఫాక్ట్: ఢిల్లీ రాష్ట్రానికి కూడా అప్పు ఉంది. 2021-22 బడ్జెట్ ప్రసంగంలో ఢిల్లీకి మార్చి 2020 నాటికి సుమారు 31 వేల కోట్ల అప్పు ఉందని ఢిల్లీ ఆర్థిక శాఖ మంత్రి తెలిపారు. అంతే కాదు, 2021-22 ఏడాదికి సుమారు 9,000 కోట్ల రూపాయలు అప్పు చేస్తామని కూడా చెప్పారు. ఆర్‌బీఐ వారి ‘State Finance 2020-21’ ప్రకారం, ‘Debt as percent of GSDP’ (GSDPలో అప్పు శాతం) డేటా చూస్తే, మిగితా రాష్ట్రలతో పోలిస్తే ఢిల్లీ అప్పు తక్కువ అని కూడా తను తెలిపాడు. కాబట్టి, అసలు ఢిల్లీ రాష్ట్రానికి అప్పు లేదని చెప్పడంలో నిజంలేదు. కావున పోస్ట్‌లో చెప్పింది తప్పు.
పోస్ట్‌లో చెప్పిన విషయంలో ఎంతవరకు నిజముందో తెలుసుకోవడానికి 2021-22 ఢిల్లీ బడ్జెట్ ప్రసంగం చూడగా, తమకు మార్చి 2020 నాటికి సుమారు 31 వేల కోట్ల అప్పు ఉందని ఢిల్లీ ఆర్థిక శాఖ మంత్రి ఆ స్పీచ్‌లో తెలిపినట్టు తెలిసింది. అంతేకాదు, ఆర్‌బీఐ వారి ‘State Finance 2020-21’ ప్రకారం, ‘Debt as percent of GSDP’ (GSDPలో అప్పు శాతం) డేటా చూస్తే, మిగితా రాష్ట్రలతో పోలిస్తే ఢిల్లీ అప్పు తక్కువ అని కూడా తను తెలిపారు. 2021-22 ఢిల్లీ బడ్జెట్‌కి సంబంధించిన మరిన్ని వివరాలు ఇక్కడ మరియు ఇక్కడ చూడవచ్చు. అంతే కాదు, 2021-22 ఏడాదికి సుమారు 9,000 కోట్ల రూపాయలు అప్పు చేస్తామని కూడా చెప్పారు.
ఆర్‌బీఐ వెబ్‌సైట్‌లోని ‘State Finance 2020-21’ డేటాలో ఢిల్లీ రాష్ట్రానికి సంబంధించి ఉన్న అప్పు వివరాలను ఇక్కడ మరియు ఇక్కడ చూడవచ్చు.
చివరగా, అసలు ఢిల్లీ రాష్ట్రానికి అప్పు లేదని చెప్పడంలో నిజం లేదు. ఢిల్లీ రాష్ట్రానికి మార్చి 2020 నాటికి సుమారు 31 వేల కోట్ల అప్పు ఉందని ఢిల్లీ ఆర్థిక శాఖ మంత్రి తెలిపారు. అంతే కాదు, 2021-22 ఏడాదికి సుమారు 9,000 కోట్ల రూపాయలు అప్పు చేస్తామని కూడా చెప్పారు.

created: February 7, 2022